REDE MISSIONÁRIA: 1 Jon (Acoli: Uganda)\n1 Jon (Acoli: Uganda)\nLok me kwo\n1 Wan wacoyo botwu lok i kom gin mubedo tye nia i acakki piny, ma wan kikomwa wawinyo, dok bene waneno ki waŋwa. Wanene ada, dok wamulo kome ki ciŋwa, en lok me kwo. 2 Kwo meno yam onen woko ka maleŋ, wan waneno. Wan doŋ kombeddi wabedo cadenne, kun watito botwu lok me kwo ma pe tum ma yam obedo bot Won, ka doŋ onen woko botwa. 3Gin ma wan waneno ki ma wawinyo en aye ma witito botwu bene, wek omi wuribbe kwedwa. Doŋ i ribbewa-ni waribbe kacel ki Won ki Wode Yecu Kricito. 4Wacoyo lok man wek yomcwinywa ocobbe maber.\nLubaŋa aye leŋo\n5Man aye lok me kwena ma yam wawinyo ki bote, ma watye ka titone botwu, ni, Lubaŋa en leŋo, dok i en pe tye ka mo macol kadi ki acel. 6Ka wawaco ni waribbe kwede kun pud wawoto ka macol, wan lugoba, timwa noŋo ada pe iye. 7Ento ka wawoto ka maleŋ, macalo en bene tye ka maleŋ, noŋo waribbe ŋat man ki lawote, dok remo pa Wode Yecu Kricito bene lwoko bal ducu woko ki i komwa.\n8Ka ce wawaco ni wape ki bal, meno noŋo wabwolle abwola kenwa, lok ada noŋo pe i iwa. 9Ka watuco balwa, en genne dok kite atir, biweko balwa, dok bilwoko tim maraco ma tye i komwa ducu. 10Ka wawaco ni pe wabalo, ci wamiyo Lubaŋa doko lagoba, lokke bene noŋo pe i iwa.\n1Litinona, acoyo waraga man botwu wek pe wupot i bal; ento ka ŋat mo obalo, watye ki lakony ma cuŋ piwa bot Lubaŋa Won, en Yecu Kricito ma kite atir. 2Dok en kikome bene obedo gitum pi kwanyo balwa, pe balwa keken ento kadi wa bal pa jo ma i wi lobo ducu. 3Gin ma miyo waniaŋ maber ni waŋeye en aye ni, wan wagwoko cikke. 4Doŋ dano ma waco ni eŋeye, ma pe omako cikke, noŋo lagoba, ada pe i iye. 5Ento ŋat ma mako lokke, adada noŋo mar pa dano-nu i kom Lubaŋa tye muromo. Pi lok man watwero niaŋ ada ni watye i en: 6ŋat ma waco ni ebedo i en myero olub kit kwo acel ma yam Yecu olubo.\n7 Lurema, an pe atye ka coyo botwu cik mo manyen, ento cik macon ma yam watye kwede wa con nia i acakki piny. Cik macon meno en aye lok ma doŋ wutyeko winyone ma gitito botwu. 8Kadi bed kumeno, atye ka coyo botwu cik manyen; meno tye ada ki tuŋ bot Kricito ki tuŋ botwu bene, pien colpiny doŋ tye ka ke woko, ki ceŋ me ada doŋ tye ka ryeny. 9Dano ma waco ni etye i leŋo kun dag ominne, noŋo pud tye i colpiny aye. 10Ŋat ma maro ominne bedo i leŋo, ma pe iye gin mo ma miyo dano poto i bal. 11Ento ŋat ma dag ominnie tye i colpiny, dok bene noŋo tye ka wot ka macol, kun pe ŋeyo ka ma myero ecit iye, pien colpiny noŋo oumo waŋe woko.\n12Acoyo waraga man botwu, wun litino ma pud wutino, pien balwu doŋ giweko woko pi nyiŋe. 13Acoyo botwu bene wun wego, pien wuŋeyo ŋat ma yam tye con nia i acakki piny. Acoyo botwu wun awobe, pien wuloyo Larac woko.\n14Acoyo botwu wun litino, pien wuŋeyo Won. Acoyo botwu wun wego, pien wuŋeyo ŋat ma yam tye nia i acakki piny. Acoyo botwu wun awobe pien wutek, lok pa Lubaŋa bedo i iwu, dok bene doŋ wuloyo Larac woko.\n15Pe wumar lobo, kadi gin ma tye i lobo. Ka dano mo maro lobo, noŋo mar pa Lubaŋa pe i iye. 16Pien gin ducu ma tye i lobo, macalo miti me komwa ma ginywalowa kwede, ki miti marac pi gin ma waneno ki waŋwa, ki dok wakke ki jami ma watye kwede i kwowa, magi ducu pe gua ki bot Won, ento gucakke i lobo kany. 17Lobo tum woko ki mitine ducu; ento ŋat ma tiyo gin ma Lubaŋa mito ri nakanaka.\nLakwor pa Kricito\n18Litinona, man aye doŋ kare me agikki. Yam gitito botwu ni, lakwor pa Kricito bibino, ento kombeddi lukwor pa Kricito doŋ gubino woko mapol ata; en meno gin mumiyo waŋeyo ni, man doŋ kare me agikki. 19Gin gua woko ki botwa, pien onoŋo yam gin pe gubedo dano ma mewa; kono yam gubedo dano ma mewa, kono gumedde ki bedo botwa. Ento gin gua woko ki botwa wek onen ka maleŋ ni gin ducu pe gubedo dano ma mewa.\n20Ento wun, Ŋat Maleŋ doŋ owirowu woko ki moo, wun ducu doŋ wutye ki ŋec. 21Pe acoyo botwu waraga man pien ni wukwiya lok me ada, ento pien wuŋeyo, dok wuniaŋ bene ni, pe tye goba mo ma oa i lok ada.\n22Doŋ aŋa ma lagoba? Ŋat ma lagoba en aye dano ma kwero woko ni Yecu pe Kricito ma Lubaŋa oyero. Meno en aye lakwor pa Kricito, en noŋo okwero Won ki Wod. 23Pe tye ŋat mo ma kwero Wod ma dok tye gin ki Won. Dano ma oye Wod, noŋo tye ki Won bene. 24Wuwek gin ma wuwinyo nia con obed i iwu. Ka inen gin ma yam wuwinyo wa con bedo i iwu, wun bene wubibedo i Wod ki i Won. 25Man gin ma en ociko me miyowa, en aye kwo ma pe tum.\n26Man acoyo botwu pi jo ma twero rwenyowu. 27Ento wun, moo me Cwiny Maleŋ ma yam Kricito owirowu kwede bedo doŋ i iwu, miyo pe mitte ni ŋat mo opwonywu; pien moo ma yam giwirowu kwede pwonyowu i lok ducu. En gin me ada, pe goba; macalo yam en owonyowu, wubed i en.\n28Kombeddi doŋ ba, litinona, wubed i iye, wek ka en dok binen, wabed ki tekcwiny, ma pe lewic makowa i nyime ka odwogo. 29Ka ce wuŋeyo ni en kite atir, ci myero wuniaŋ ada ni, ŋat acel acel ma tiyo gin ma tye atir noŋo Lubaŋa munywalo.\nLitino pa Lubaŋa\n1 Koŋ wunen kit mar madit ma Won omiyowa, ni gilwoŋwa ni wan litino pa Lubaŋa; me atir, watye kumeno. Gin mumiyo lobo pe ŋeyowa, pien onoŋo yam pe oŋeye. 2Lurema, kombeddi doŋ wan litino pa Lubaŋa; kit ma wabibedo kwede peya onen, ento waŋeyo ni ka en binen, wan bene wabinen calo en, pien wabinene kit ma en tye kwede. 3Doŋ ŋat acel acel ma tye ki gen man ma omoko i kom Kricito, lonnye kene bedo maleŋ, macalo Kricito bene leŋ.\n4Dano acel acel ma timo bal noŋo turo cik, bal aye turo cik. 5 Wuŋeyo ni Kricito yam onen wek ekwany bal woko; i en kikome bal mo pe iye. 6Ŋat mo ma bedo i en pe timo bal; ŋat mo ma timo bal noŋo pe onene, dok bene noŋo pe oŋeye.\n7Litinona, pe wuwek ŋat mo obwolwu. Ŋat ma timo gin ma tye atir, noŋo kite atir, macalo Kricito bene kite atir. 8Ŋat ma timo bal, meno noŋo dano pa Catan; pien Catan obedo ka timo bal nia i acakki piny. Gin mumiyo Wod pa Lubaŋa yam onen, en aye pi turo tic pa Catan woko.\n9Pe tye ŋat mo ma Lubaŋa onywalo ma timo bal, pien kodi pa Lubaŋa bedo i iye; en pe twero balo, pien noŋo Lubaŋa munywale. 10Man aye gin ma bimiyo gineno jo ma gin litino pa Lubaŋa ki jo ma gin litino pa Catan: ŋat ma pe timo gin ma tye atir pe latin pa Lubaŋa, kadi wa ŋat ma pe maro ominne bene.\n11 Pien man aye lok ma wuwinyo nia i acakki, ni myero wamarre kekenwa. 12 Pe wabed calo Kain ma yam obedo latin pa Larac, ci oneko ominne woko. Gin aŋo mumiyo oneke? Pien gin ma en otiyo ducu obedo rac, ento gin ma ominne timo onoŋo tye atir. 13Utmegina, pe wubed ki ur ka lobo kwerowu. 14 Waŋeyo ni wakato ki i to, wao doŋ i kwo, pien wamaro utmegiwa. Dano ma pe ki mar, noŋo pud odoŋ i to. 15Ŋat ma dag ominne meno lanek, dok bene wuŋeyo ni, pe tye lanek mo ma kwo ma pe tum bedo i iye. 16Man doŋ miyo waniaŋ i kom mar, pien Kricito omiyo kwone piwa. Wan bene myero wami kwowa pi utmegiwa. 17Ka ŋat mo tye ki jami me lobo man madwoŋ, ce oneno ominne ma piny oloyo, ento okwero miye kony, ci mar pa Lubaŋa bedo i iye niŋniŋ?\n18Litinona, pe wabedu ki mar i lok ma waloko ki dogwa keken, ento wamar dano ki mar me ada ma nen i tic. 19Man bimiyo waŋeyo ni wan jo ma tye ki ada; ci bimiyo cwinywa kwe i nyime; 20ka ce cwinywa ŋolo kop loyowa, ci waŋeyo ni Lubaŋa dit kato cwinywa woko, dok ŋeyo lok ducu.\nTekcwiny i nyim Lubaŋa\n21Lurema, ka cwinywa pe ŋolo ni kop oloyowa wabedo ki tekcwiny i nyim Lubaŋa; 22dok bene wanoŋo gin mo keken ma walege pire, pien wagwoko cikke dok watiyo gin ma yomo cwinye. 23 Doŋ cikke en ene ni, myero waye nyiŋ Wode Yecu Kricito, dok wamarre kekenwa, macalo en yam ocikowa. 24Ŋat ma gwoko cik pa Lubaŋa bedo i Lubaŋa, Lubaŋa bene bedo i iye. Gin ma miyo waŋeyo ni en bedo i iwa, pi Cwiny Maleŋ ma en omiyo botwa.\nCwiny pa Lubaŋa ki cwiny pa lakwor pa Kricito\n1Lurema, pe wuye kit cwiny ducu, ento koŋ wutemgi, wunen ka gin cwiny mua ki bot Lubaŋa, pien lunebi mapol ma lugoba doŋ guket gucito woko i lobo. 2Wubiŋeyo Cwiny pa Lubaŋa kit man: cwiny ducu ma tuco ni Yecu Kricito yam obino kun tye ki kom dano, meno Cwiny pa Lubaŋa; 3ento cwiny ma pe tuco Yecu kit meno, pe oa ki bot Lubaŋa. Meno cwiny pa lakwor pa Kricito ma yam wuwinyo pire, ni tye ka bino, kombeddi doŋ tye i lobo. 4Litinona, wun litino pa Lubaŋa, doŋ wutyeko loyogi woko; pien ŋat ma tye i iwu-ni dit kato ŋat ma tye i lobo. 5Jo meno gin dano me lobo, en mumiyo gin ma giloko obedo me lobo, lobo bene winyogi. 6Wan jo pa Lubaŋa; ŋat ma ŋeyo Lubaŋa winyo lokwa, ento ŋat ma pe en dano pa Lubaŋa pe winyo lokwa. Meno aye gin ma miyo waŋeyo poko cwiny me ada ki cwiny me goba.\nLubaŋa aye mar\n7Lurema, myero wamarre kekenwa, pien mar a ki bot Lubaŋa, ŋat ma maro noŋo en latin pa Lubaŋa, dok ŋeyo Lubaŋa. 8Ŋat ma pe ki mar, noŋo en pe ŋeyo Lubaŋa, pien Lubaŋa aye mar. 9Gin ma yam onyuto marre botwa en ene, Lubaŋa ocwalo Wode acel keken i lobo wek omi wabed kwo pire. 10Man en aye mar, pe ni wan wamaro Lubaŋa, ento en aye omarowa, ci ocwalo Wode me bedo gin me kwanyo bal woko ki i komwa. 11Lurema, ka Lubaŋa doŋ omarowa kit man, wan bene myero wamarre kekenwa. 12 Pe tye dano mo ma yam oneno Lubaŋa; ka wamarre kekenwa, ci Lubaŋa bedo i iwa, marre bene bedo muteggi i iwa.\n13Gin ma miyo waŋeyo ni wabedo i iye, ki en i iwa, pien omiyowa Cwiny mere. 14Wan doŋ bene waneno, dok wamiyo caden ni, Lubaŋa Won ocwalo Wode me bedo Lalar me lobo. 15Dano ma tuco ni Yecu en Wod pa Lubaŋa, Lubaŋa bedo i iye, ki en bene bedo i i Lubaŋa. 16Man omiyo waŋeyo mar ma Lubaŋa tye kwede i komwa, dok waye ni marowa.\nLubaŋa aye mar, ŋat ma bedo i mar bedo i Lubaŋa, Lubaŋa bene bedo i iye. 17Ka marwa doŋ oteggi, wabibedo ki tekcwiny i nino me ŋolo kop, pien kit macalo Yecu obedo kwede, meno bene en aye kit macalo wan watye kwede i lobo man. 18Lworo mo pe i mar, ento mar ka doŋ oteggi ryemo lworo woko; pien lworo bino pi kuro keto can, doŋ dano ma lwor, noŋo marre pud peya oteggi. 19Gin mumiyo wabedo ki mar, pien en okwoŋo marowa. 20Ka ce dano mo waco ni emaro Lubaŋa, kun dag ominne, noŋo en lagoba; pien ŋat ma pe maro ominne ma en oneno kome, pe twero maro Lubaŋa ma pe oneno kome. 21Cik man wanoŋo ki bote ni, dano ma maro Lubaŋa myero omar ominne bene.\nNiye aye ma loyo lobo\n1Dano acel acel ma ye ni Yecu en Kricito ma Lubaŋa oyero, dano-nu latin pa Lubaŋa, dok dano mo ma maro ŋat ma onywalo latin, maro latinne bene. 2Ka wamaro Lubaŋa, ma walubo cikke bene, meno miyo waŋeyo ni wamaro litino pa Lubaŋa. 3 Pien maro Lubaŋa en aye gwoko cikke. Dok cikke pe nurowa, 4pien dano acel acel ma Lubaŋa onywalo loyo lobo. Gin ma waloyo kwede lobo en aye niyewa. 5Aŋa mono ma loyo lobo? Pe ŋat ma ye ni, Yecu aye Wod pa Lubaŋa?\nCaden i kom Yecu\n6Yecu Kricito aye ŋat ma yam obino ki pii ki remo. Pe obino ki pii keken, ento ki pii kacel ki remo bene. 7Cwiny Maleŋ tye macalo cadenne, pien Cwiny aye ada. 8Doŋ tye caden adek: Cwiny Maleŋ, pii ki remo; gin adek-ki ducu lok me cadengi orwatte. 9Wan waye lok me caden ma dano gimiyo, ento caden pa Lubaŋa dit kato megi woko Man aye lok me caden pa Lubaŋa, ma en omiyo i kom Wode. 10Doŋ ŋat ma ye Wod pa Lubaŋa tye ki caden i iye kene. Ŋat ma pe ye Lubaŋa, noŋo omiyo Lubaŋa odoko lagoba, pien noŋo en pe oye lok me caden ma Lubaŋa omiyo i kom Wode. 11 Caden meno en ene ni, Lubaŋa doŋ omiyowa kwo ma pe tum, dok kwo meno tye i Wode. 12Ŋat ma tye ki Wod tye ki kwo, ŋat ma pe ki Wod pa Lubaŋa, pe tye ki kwo.\nKwo ma pe tum\n13Acoyo lok man botwu, wun jo muye nyiŋ Wod pa Lubaŋa, wek wuŋe ni wutye doŋ ki kwo ma pe tum. 14Gin ma miyo wabedo ki gen i kome en ene ni, ka walegge gin mo kun walubo gin ma en mito, ci en winyo legawa. 15Doŋ ka waŋeyo ni en winyo legawa, waŋeyo ni doŋ watyeko noŋo gin ma walego bote.\n16Ka ce dano neno ominne tye ka timo bal mo ma pe tero dano i to, en bilego Lubaŋa, ci Lubaŋa bimiye kwo pi jo-nu ma balgi pe tero dano i to-ni. Tye bal ma tero dano i to; pe awaco ni myero waleg Lubaŋa pi kodi bal macalo meno. 17Gin marac ducu ma dano timo, meno doŋ bal, ento tye bal mogo ma pe tero dano i to.\n18Waŋeyo ni dano ma Lubaŋa onywalo pe dok bedo ka timo bal, ento Wod pa Lubaŋa gwoke maber, miyo Larac pe gude.\n19Waŋeyo ni wan litino pa Lubaŋa, dok waŋeyo ni lobo ducu tye i te loc pa Larac.\n20Dok waŋeyo ni Wod pa Lubaŋa doŋ obino, ci omiyowa niaŋ me ŋeyo ŋat ma en aye ada. Dok wan wabedo i i ŋat ma tye ada, pien wabedo i i Wode, en aye Yecu Kricito. Man aye Lubaŋa me ada, dok man en kwo ma pe tum. 21Litinona, wugwokke, pe wuwor jogi.


Daniel 10 ACO85 - I mwaka me adek me loc pa Ciro kabaka - Bible Search\nGinanyuta ma Daniel oneno i get kulu Tigric\n1I mwaka me adek me loc pa Ciro kabaka me Percia Lubaŋa onyuto lok mo bot Daniel, ma nyiŋe mukene Beltecajar. Lokke obedo lok ada, dok okelo ayelayela madwoŋ adada ci Daniel oniaŋ i lok, obedo ki niaŋ matut bene i ginanyuta ma en oneno.\n2I kare meno ducu, onoŋo an Daniel abedo ka kumo pi cabit adek kulu. 3Pe abedo ka camo cam mo mamit, pe acamo riŋo kadi ki kono vino bene pe odonyo i doga, dok pe awiro koma ki moo wacel, pi cabit adek-ki kulu. 4I nino dwe pyeraryo wiye aŋwen me dwe mukwoŋo, anoŋo ni acuŋ i dog kulu madit, ma en aye Tigric. 5-Atiŋo waŋa aneno malo ci aneno dano mo ma oruko boŋo camanini, ma otweyo pyere ki del jabu me Upaj. 6Kome onoŋo obedo calo got berul ma mil amila, ki tur nyime nen calo lutkot ma wil, ki wane ryeny calo mac, bade ki tyene-gu ducu nen calo mola ma girudo maleŋ adada, ki lokke ma en loko-ni winnye calo woo pa lwak dano mapol. 7An Daniel keken aye ma aneno ginanyuta; jo ma onoŋo gitye kacel kweda pe guneno, ento myelkom madit opoto i komgi, omiyo guriŋo ka kanne woko. 8Guweka adoŋ kena, ci aneno ginanyuta man madit. I kare ma doŋ aneno tek mo pe odon i koma; kit ber me koma olokke woko ma lworo maki woko cut. 9Ka doŋ awinyo dwane ki lok ma en obedo ka lokone, ci apoto piny aryeba-ic anino nino matut adada kun pe aŋeyo koma.\n10Cutcut ciŋ dano mo-ni oguda omiyo ciŋa ki coŋa ducu gumyel matek. 11En dano-nu owacca ni, “Daniel, in dano ma gimaro adada, gwok lok ducu ma atye ka lokone boti. A itirre icuŋ atir, pien an kombeddi giora boti.” I kare ma onoŋo pud en tye ka loko lok meno, aa malo acuŋ ma koma myel amyela likwakkwak. 12Ka lacen owaco ni, “Daniel, pe ilwor, pien cakke i nino mukwoŋo ma iketo kwede cwinyi ka niaŋ ki ka mwolle woko keni i nyim Lubaŋani, lokki ducu doŋ onoŋo Lubaŋa otyeko winyone, nen an doŋ atyeko bino pi lokki. 13-Lamalaika ma rwot me ker me Percia ogeŋa woko pi nino ma romo pyeraryo wiye acel kulu; ento Mikael, ŋat acel madit i kin rwodi ducu, oa obino ka konya ci aweke kunnu gin ki rwot me ker me Percia, 14abino ka niani wek iŋe can ma bipoto i kom rokwu i kare me lacen. Pien ginanyuta man ma ineno-ni bene lokke bitimme i kare ma tye anyim.”\n15I kare ma doŋ oloko bota kit lok macalo magi ducu, akulo waŋa piny i ŋom adoko calo ladoge oto. 16Nen, ŋat mo acel ma obedo calo dano ogudo del doga; ci aŋamo doga aloko bene. Awaco bote en ŋat ma onoŋo ocuŋ i nyima-ni ni, “Ai rwoda, pi tyen lok me ginanyuta man ma aneno omiyo arem mapol obino i koma, pe doŋ atye ki teko mo wacel. 17An laticci atwero ŋwette ka lok ki rwoda niŋniŋ? Pien kombeddi teko mo doŋ pe odoŋ i koma liweŋ, dok bene yweyo mo ma odon i cwinya pe.”\n18Lacen doki ŋat ma nen calo danoni oguda tyen me aryo ci omiya teko. 19Ka doŋ owacca ni, “In dano ma gimaro adada, pe ilwor; ibibedo maber dok ki kuc. Bed tek ki tekcwiny.” I kare ma oloko kweda, alimo teko kun awaco ni, “In rwoda aye doŋ iloki, pien doŋ ityeko miya teko.” 20En openya ni, “In iŋeyo tyen lok mumiyo abino boti-ni? Ento kombeddi doŋ abilokke adok ka lweny i kom rwot me Percia. Ka doŋ atyeko lweny kwede, nen, rwot pa jo Grik bibino. 21Ento an abitito bote gin ma gicoyo i buk me lok ada: pe tye ŋatti mo ma tye ka ŋeta ma dok lwenyo ki jo man kono Mikael keken, ma en aye rwotwu.


1 Camuel 14 ACO85 - I nino mo acel Yonacan wod pa Caulo - Bible Search\n1 Camuel 13 1 Camuel 15\n1 Camuel 14\nYonacan oito i cel gogo pa jo Piliciti\n1I nino mo acel Yonacan wod pa Caulo owaco bot awobi ma tino jami lwennye ni, “Bin wek wakat bot mony ma i cel gogo pa jo Piliciti ma tye loka ca-ni.” Ento pe otito bot wonne. 2Onoŋo Caulo bedo i agikki gaŋ me Gibea i te yat okwer pomegranat ma yam tye i Migron. Onoŋo jo ma gitye kwede giromo miya abicel, 3kacel ki Akija wod pa Akitub, omin Ikabod wod pa Finekaci ma wod pa Eli. En aye obedo ajwaka pa Rwot i Cilo ma ruko epod. Lwak pe guneye ni Yonacan ocito. 4I waŋ apidin ma Yonacan obedo ka yenyo yo me kato kwede i kom mony ma i cel gogo pa jo Piliciti-ni, onoŋo tye iye got ma oculle tuŋcel ki got ma oculle tuŋ mukene bene, Nyiŋ got acel Bojej ki nyiŋ mukene Cene. 5Got acel ocuŋ oculle yo tuŋ acam i nyim Mikmac, ki mukene yo tuŋ acuc i nyim Geba.\n6Yonacan owaco bot awobi ma tiŋo jami lwennye ni, “Bin wek wakat bot mony ma i cel gogo pa jo-ni ma pe giŋeyo Lubaŋa; gwok Rwot bitiyo gin mo piwa kunnu, pien pe tye gin mo ma geŋo Rwot laro dano kadi gipol kadi ginok.” 7Latin jami lwennye owaco bote ni, “Tim gin ducu ma cwinyi oteri iye. Nen, an atye kacel kwedi; kit macalo cwinyi otamo kwede, mera bene kit meno.” 8Yonacan dok owaco ni, “Wabiwok wakato bot jo ca, ci wabinyutte kenwa botgi. 9Ka ce guwacci, ‘Wukur nio ka wao botwu,’ ci wabicuŋ giwa mot i kabedowa, pe wabiito malo botgi. 10Ento ka guwacci, ‘Wubin malo botwa kany,’ ci wabiito malo kunnu, pien noŋo Rwot doŋ otyeko miyogi i ciŋwa. Meno aye bibedo lanyut botwa.” 11Kit meno gin aryo ducu gunyutte kekengi bot mony pa jo Piliciti ma tye i cel gogo; ci jo Piliciti guwacci, “Nen, jo Ibru gubebino ca, tye ka kato woko ki i bur ma gukanne iye.” 12Ci co me mony ma i cel gogo gulwoŋo Yonacan ki latin jami lwennye kun giwacci, “Wubin malo botwa, ci wabinyuto gin mo botwu.” Yonacan owaco bot latin jami lwennye ni, “Bin ilub kora, pien Rwot otyeko miyogi i ciŋ jo Icrael.”\n13Ka doŋ Yonacan ocako ito malo kun ci to kobo ki ciŋe ki tyene, ki latin jami lwennye lubo kore. Yonacan otoŋo Lupiliciti ci gupoto woko piny i nyime, kun latin jami lwennye obedo ka nekogi ki i kore. 14I nek meno mukwoŋo-ni ma Yonacan ki latin jami lwennye gutimo, guneko dano pyeraryo macalo kweri dyaŋ ma ŋolo dye poto ma romo nucu eka. 15Dano gutwarre ki lworo madwoŋ i gony pa jo Piliciti, ki jogi ma gitye woko i bar, ki mony ma i gogo, kadi wa luyak bene komgi omyel. Lobo oyeŋŋe, ci lworo mutwaro dano odoko madwoŋ twatwal.\n16Ka lukur-piny pa Caulo ma i Gibea i lobo Benjamin guneno lwak jo Piliciti guket gigwennye atata, gidok tuŋŋi ki tuŋŋi, 17ci Caulo owaco bot lwak ma gitye bote ni, “Koŋ wukwan dano wek wanen aŋa ma okato woko ki botwa.” Gukwano dano, ci nen, Yonacan ki latin jami lwennye onoŋo gipe kunnu. 18Ci Caulo owaco bot Akija ni, “Kel canduk pa Lubaŋa kany.” Pien onoŋo canduk pa Lubaŋa woto kacel ki jo Icrael i kare meno. 19I kare ma Caulo obedo ka lok ki ajwaka-ni, woo obedo ka medde ameda i gony pa jo Piliciti, mumiyo Caulo owaco bot ajwaka ni, “Wek doŋ obedi.” 20Caulo ki jo ducu ma gitye kwede gucako wayo, ci gucito gudonyo ka lweny. Ci nen, dano acel acel i kin jo Piliciti co bo lawote ki pala lucwanne; kom dano obaŋŋe woko twatwal. 21Jo Ibru ma yam con gubedo bot jo Piliciti, ma yam gumol gucito kwedgi i gonygini, gin bene gulokke gudwogo i kom jo Icrael ma gitye kacel ki Caulo ki Yonacan. 22Kit meno wa jo Icrael ma yam onoŋo gukanne i kin godi me lobo Epraim, ka guwinyo ni jo Piliciti gitye ka riŋo woko, gin bene guryemo korgi matek ka lweny i komgi. 23Rwot olaro jo Icrael i nino meno; ci lweny omedde wa i ne Bet-awen.\n24Can dok opoto i kom jo Icrael i nino meno; pien Caulo okwoŋo kwoŋ ki dano kun wacci, “Cen opot i kom dano mo ma ocamo cam ma peya piny oyuto, ma noŋo pud atye ka culo kwor i kom lukworra.” Kit meno pe onen ŋatti mo ma obilo cam. 25Ci dano ducu gucorre gudonyo i buŋa, gunoŋo moo kic opoto i ŋom. 26Ka dano gudonyo i buŋa, ci nen, moo kic tye ka ton piny. Ento dano mo pe oketo ciŋe i doge, pien lwak obedo ka lworo kwon ma gikwono-ni. 27Ento Yonacan onoŋo pe owinyo ka wonne kwoŋo kwoŋ kun ciko ki dano. Kit meno en oluto iye wi odoo ma onoŋo tye i ciŋe, ci orwako i peda kic, orwako ciŋe i doge; ci waŋe ocako gony woko. 28Ŋat acel ma i lwak owacci, “Woru ociko dano kun kwoŋo kwoŋ matek ni, ‘Cen obed i kom dano ma ocamo cam i nino man.’” Onoŋo kec obwoyo dano woko. 29Yonacan ogamo ni, “Wora okelo can i lobo. Nen kit ma waŋa ogony kwede pien atyeko bilo moo kic man manok. 30Kono pe obedo ber twatwal kono dano gucamo tin ki kuc gin ma guyako ki bot lumerokgi? Pien kombeddi pud peya gineko jo Piliciti mapol.”\n31Gineko jo Piliciti i nino meno cakke ki i Mikmac o wa i Aijalon. Onoŋo kec obwoyo dano mada; 32ci dano gucako mwomme i kom I im ma giyako, ci gumako romi ki twoni ki roci-gu guradogi woko piny, ci lwak gucako mwodo riŋone kacel ki remo. 33-Ka gitito bot Caulo ni, “Nen, dano gubalo i nyim Rwot pi mwodo riŋo ki remo,” ci en ogamo ni, “Wutimo me dwalo dog! Wulor kidi madit tuŋ bota kany.” 34Caulo dok owacci, “Wuket wurom kin dano kun wuwaco botgi ni, ‘Dano acel acel okel twonne nyo romone, wunekgi kany wek wucam, Pe dok wubal i nyim Rwot pi mwodo riŋo ki remo.’ ” Pi meno dano acel acel okelo twonne i wor meno ci gunekogi kunnu. 35Caulo ocano keno tyer pi Rwot; en aye keno tyer mukwoŋo ma en ocano pi Rwot.\n36Caulo dok owacci, “Wek walubu kor jo Piliciti i dyewor, waciyakugi nio ka piny oru. Pe waciweku dano mo odoŋ i komgi.” Dano gugamo ni, “Tim gin ma ineno ni berri.” Ento ajwaka owacci, “Weku koŋ wanyiku cok bot Lubaŋa kany.” 37Caulo openyo dog Lubaŋa ni, “Myero acilub kor jo Piliciti? Ibimiyogi i ciŋ jo Icrael?” Ento Lubaŋa pe odokke iye i nino-nu. 38Caulo owacci, “Wubin kany, wun lutel wi lwak ducu, wek wuŋi wuniaŋ kit ma bal obino kwede tin. 39Pien macalo Rwot ma lalar jo Icrael tye makwo-ni, kadi ka bal tye i kom woda Yonacan, ci en bito ada.” Ento pe natu mo odokke iye ki i kin lwak. 40Dok owaco bot jo Icrael ducu ni, “Wun wubiwalle wubedo tuŋcel, ki an ki Yonacan wabiwalle wabedo tuŋcel.” Ci lwak guwaco bot Caulo ni, “Tim gin ma ineno ni berri.” 41-Mumiyo Caulo owacci, “Ai Rwot Lubaŋa pa Icrael, piŋo tin pe idok iye bota, laditta? Ka ce bal man tye i koma nyo i kom Yonacan ma woda-ni, ai Rwot Lubaŋa pa Icrael, mi Urim, Ento ka bal man tye i kom joni Icrael, ci imi Tumim.” Ci kwir omako Yonacan ki Caulo, kun lwak obwot. 42Caulo dok owacci, “Bolu kwir i kin an ki woda Yonacan,” ci kwir opoto omako Yonacan.\n43Caulo dok owaco bot Yonacan ni, “Titta gin ma itimo,” ci Yonacan otito bote ni, “Abilo moo kic manok ki i wi odoo ma onoŋo amako i ciŋa-ni, An doŋ atye ene, abito doŋ.” 44Caulo owacci, “Lubaŋa myero oket can i koma kit meno ki makato bene ka pe gineki woko, Yonacan.” 45Ento lwak gugamo dog Caulo ni, “Yonacan bi to doŋ ada, ma otiyo matek me kelo ki Icrael loc man madit-ti? Pe twero timme! Macalo Rwot tye makwo-ni, yer wi ye mo acel pe bipoto i ŋom, pien obedo ka tic kacel ki Lubaŋa i nino man,” Kit meno lwak gularo Yonacan, pe omedo ki to. 46Caulo oweko ryemo kor jo Piliciti, ci odok cen; ki jo Piliciti bene gudok woko i kabedogi.\nLoc pa Caulo\n47Ka Caulo doŋ otyeko camo ker pa jo Icrael me bedo kabaka, obedo ka lweny i kom lumerokke ducu ma gurume. Olwenyo i kom jo Moab, jo Ammon, jo Edom, i kom luker me Joba ki i kom jo Piliciti. Ka ma olokke odokiye ducu, onekogi marac. 48Obedo ka lweny matek, oloyo wa jo Amalek, ci olaro Jo Icrael ki i ciŋ jo ma yam gibedo ka yakogi.\n49Caulo yam tye ki awobene Yonacan, Icivi, Malkicua. Niŋ anyirane ene: latin nyako mukwoŋo nyiŋe Merab, nyiŋ matidine Mikal. 50Nyiŋ dako pa Caulo onoŋo Akinoam, nya pa Akimaj. Nyiŋ ladit wi monnye onoŋo Abneri wod pa Ner, ma omin won Caulo. 51Kic en aye won Caulo, ki Ner ma won Abneri-ni onoŋo en aye wod pa Abiel.\n52Lweny obedo magwa i kom jo Piliciti i kare pa Caulo ducu. Ka Caulo oneno dano mo ma oteka lweny, ci kelo, bedo kwede cok.


Jon 5 ACO85 - Lacen ka man otum, Yecu ocito i Jerucalem - Bible Search\n1Lacen ka man otum, Yecu ocito i Jerucalem pi nino madit pa Lujudaya ma onoŋo tye.\n2I Jerucalem, i ŋet dogcel me romo, yam tye iye kut ma gilwoŋo i dog jo Ibru ni Beteceda, ma tye iye bolo abic. 3Lwak lutwo mapol onoŋo buto iye, lutowaŋ, luŋolo ki lugoro, [ma gikuro twagge me pii. 4Pien kare mogo lamalaika pa Rwot bino i kut, rubo pii. Ŋat ma okwoŋo lutte i pii kun pud girubo aruba, caŋ i kom kit two ducu ma yam tye i kome.] 5Onoŋo tye kunnu laco mo ma twone doŋ ori i kome mwaka pyeradek wiye aboro. 6Ka Yecu onene kun obuto, dok oŋeyo ni en ori kunnu pi kare malac, openye ni, “Imito icaŋ?” 7Latwo ogamo ni, “Ladit, pe atye ki ŋat ma bola i kut ka pii orubbe. Ka atye ka komo, ŋat mukene dok kwoŋo leŋŋe iye i nyima.” 8Yecu odokke iye ni, “A, ikwany gibutoni, iciti.” 9Oyotoyot dano meno ocaŋ; okwanyo gibutone, ocito gire.\nOnoŋo ninone ceŋ cabit, 10-omiyo Lujudaya guwaco bot dano ma gicaŋo ni, “tin cabit, cik pe ye ni ikwany gibutoni.” 11Ento en odok ki gin ni, “Ŋat ma ocaŋa aye owacca ni, ‘Kwany gibutoni, iciti.’ ” 12Gupenye ni, “Dano meno ma owacci ni, ‘Kwany gibutoni, iciti-ni’, en aŋa?” 13Dano ma gicaŋo pe ŋeyo ŋat ma ocaŋe, pien onoŋo Yecu ocito gire woko, lwak onoŋo opoŋ kunnu. 14Lacen Yecu onoŋe i ot pa Lubaŋa, owacce ni, “Nen, doŋ icaŋ. Pe dok ibal, wek gin marac makato meno pe opot i komi.” 15Danonu ocito, otito bot Lujudaya ni, “Yecu aye ocaŋa.” 16En aye gin mumiyo Lujudaya gulibo Yecu, pien otimo jami magi i cabit. 17Ento Yecu odokkigi iye ni, “Wora tye ka tic nio koni, an bene atye tic.” 18En gin mumiyo Lujudaya dok gumedde ka yenyo yo me neke, pe pi turo cabit keken, ento bene pi lwoŋo Lubaŋa ni wonne, ma kun kette kene ni erom ki Lubaŋa.\nTwer ma Wod pa Lubaŋa tye kwede\n19Yecu odok iye ni, “Adada awacciwu ni, Wod pe twero tiyo gin mo pire kene, ento tiyo gin ma eneno Won tiyo; pien gin ma en tiyo, Wod bene tiyo kit meno. 20Won maro Wod, ci nyutte gin ducu ma en tiyo; dok binyutte tic madito makato magi, wek wuur. 21Pien macalo Won cero jo muto, miyogi kwo, kit meno Wod bene miyo kwo bot jo ma en mito. 22Won pe ŋolo kop i kom dano mo, ento doŋ otyeko miyo twer me ŋolo kop ducu bot Wod, 23wek dano ducu oket deyo i kom Wod, macalo giketo deyo i kom Won. Ŋat ma pe keto deyo i kom Wod, pe keto deyo i kom Won ma ceŋ oore. 24Adada awacciwu ni, dano ma winyo lokka, ma ye ŋat ma oora, tye ki kwo ma pe tum; pe gibiŋolo kop i kome, ento doŋ oa i to, oo i kwo.\n25“Adada awacciwu ni, kare bibino, dok bene doŋ oo, ma jo muto biwinyo iye dwan Wod pa Lubaŋa; jo ma guwinyo bikwo. 26Pien macalo Won tye ki kwo i iye kene, kit meno en bene omiyo Wod bedo ki kwo i iye kene, 27dok omine twer me ŋolo kop, pien en Wod pa dano. 28Pe wuur lok man; pien kare bibino ma jo ducu ma tye i lyel biwinyo iye dwane, 29-ci gibikatti woko. Jo ma ceŋ gutimo maber bidonyo i cer me kwo, jo ma ceŋ gutimo marac bidonyo i cer me ŋolo kop.\nCaden pa Yecu\n30“An pe atwero tiyo gin mo pira kena; aŋolo kop kit macalo awinyo; kop ma aŋolo tye atir, pien pe ayenyo yo me tiyo gin ma iya mito kena, ento ma ŋat ma ceŋ oora mito. 31Ka abolo lok i koma kena, lok ma abolo pe bedo me ada. 32Tye ŋat mukene ma en aye cadenna, aŋeyo ni lok ma en bolo i koma lok me ada. 33-Wun ceŋ wuoro kwena bot Jon, en obolliwu lok me ada me caden. 34An pe aye lok ma dano bolo i koma; ento awacciwu lok magi wek wularre. 35En ceŋ tara ma gicwinyo, ma lyel, yam wumito bedo ki yomcwiny pi kare manok i dero macce. 36Ento atye ki lok me caden ma pire dit makato pa Jon; pien tic ma Won omiya me acoba, tic magi kikomgi ma atye ka tiyogi, bedo caden i koma ni Won aye oora. 37-Doki Won ma ceŋ oora en kikome obedo cadenna. Wun yam pe wuwinyo dwane, pe wuneno wa calle; 38pe wubedo ki lokke i iwu, pien pe wuye ŋat ma en ooro. 39Wuyenyo i ginacoya, pien wutamo ni i gin wutye ki kwo ma pe tum, kun gin aye caden ma tito lok i koma; 40ento wukwero bino bota, wek wulim kwo. 41An pe alimo deyo ki bot dano, 42ento aŋeyo ni pe wutye ki mar pa Lubaŋa i iwu. 43An abino i nyiŋ Wora, ento wun pe wujola; ka ŋat mukene obino i nyiŋe kene, wun wubijole. 44Wun wutero ye niŋniŋ, ka ŋat acel limo deyo ki bot lawote, ento pe wuyenyo deyo ma a bot Lubaŋa ma en acel keken? 45Pe wutam ni abidotowu bot Won; ŋat ma dotowu en Moses, ma wun wugeno. 46Ka kono wuye Moses, kono wuye an bene; pien en ocoyo lok i koma. 47Ento ka pe wuye lok ma en ocoyo, wubiye niŋniŋ lok ma an atittiwu?”


Pwony Lutinoni Tyen Lok Mumiyo Dano Two\nDUL ME 23\nTIKA ingeyo ngat mo ma kome lit?— I kare mukene komi bene bedo lit. Itwero nongo two abwuru, nyo iwinyo amwoda ic. Jo mukene komgi bedo lit adada. Pe gitwero aa me cung kengi labongo ngat mo ma konyogi. Man pol kare timme ka dano gutii adada.\nDano ducu komgi bedo lit i kare mogo. Tika ingeyo gin mumiyo dano komgi bedo lit, gitii, dok gito?— I nino mo acel kikelo bot Yecu laco mo ma pe twero wot, ci Yecu onyutu gin mumiyo dano gitwo dok gito. Wek kong atitti gin mutimme.\nYecu onongo tye kabedo i ot welo i taun mo macok ki Nam me Galilaya. Ci lwak dano mapol gubino ka neno en. Dong dano gubino mapol ma kabedo onongo peke pi jo mukene me donyo. Pe tye ngat mo ma onongo twero o cok ki doggola. Ento, dano pud gumedde ameda ki bino! Gurup pa jo mo gukelo laco ma tye langolo ma pe twero wot. Onongo mitte dano angwen me tingo en ki kabutone, nyo kitarane.\nTika ingeyo pingo onongo gimito kelo laco ma kome lit-ti bot Yecu?— Gin onongo gitye ki niye ni Yecu twero konyo en. Onongo gingeyo ni Yecu twero cango two meno. Tika ingeyo kit ma guweko langolo-ni oo kwede bot Yecu kadi bed dano onongo gupong i ot?—\nCal ma itye ka nenone kany-nyi nyutu kit ma gutimo kwede. Mukwongo kong gutingo laco-ni malo i wi ot. Wi ot meno onongo tye ma opette apeta. Gutuco wi ot meno malac. I ngeye guluto laco man ma kome lit-ti piny ki kabutone-ni i ot. Pud dong gubedo ki niye ya!\nDano ducu ma i ot gubedo ki ur matek i kare ma guneno gin ma tye ka timme. Langolo ma tye i wi kabutone-ni kicwalo obino piny i dyegi. Cwiny Yecu mono owang i kare ma oneno gin ma co-ni gutimo?— Pe wa acel! Cwinye obedo yom me neno ni gitye ki niye. En owaco bot laco ma tye langolo-ni ni: “Latinna, balli dong giweko woko.”\nNgo ma Yecu tye ka wacone bot laco ma langolo-ni ni otim?\nJo mukene gutamo ni pe tye kakare bot Yecu me waco kumeno. Gin onongo pe giye ni en twero timo kica pi bal. Pi meno, me nyutu ni en etwero kwanyo bal, Yecu owaco bot laco-ni ni: “An awacci ni, a malo, iting kabutoni, icit giri paco.”\nI kare ma Yecu owaco kumeno, laco-ni onongo dong ocang woko! En onongo dong pe tye langolo. En onongo dong romo aa malo kun woto pire kene. Dano ma guneno tango man gubedo ki ur tutwal. I kare me kwogi ducu onongo peya guneno gin me aura macalo meno! Gupako Lubanga ma omiyo botgi Lapwony Madit ma twero cango two pa dano.—Marako 2:1-12.\nPwony ango ma wanongo ki i kom tango man?\nPwony ango ma wanongo ki i kom tango man?— Wapwonyo ni Yecu tye ki kero me timo kica pi bal ki me cango two. Wapwonyo bene gin mukene, gin mo ma pire tek adada. Wapwonyo ni kom dano doko lit pi bal.\nKit ma wan ducu kine mukene komwa bedo lit-ti, man mono nyuto ni wan ducu lubalo?— Tye kumeno, Baibul waco ni wan ducu kinywalowa ki bal. Tika ingeyo tyen lok man ni kinywalowa ki bal-li?— Tyen lokke ni kinywalowa ki roc. I kare mukene watimo jami maraco kadi bed ni pe wamito timogi. Tika ingeyo kit ma wan ducu wanongo kwede bal?—\nKinywalowa ki bal pien ni laco mukwongo, Adam, okwero winyo dog Lubanga. En otimo bal i kare ma oturo cik pa Lubanga. Wan ducu walako bal ki bot Adam. Mono ingeyo kit ma wanongo kwede bal ki bote? Wek kong atem titone boti i yo ma iromo niang iye.\nWan ducu wadok lubalo nining?\nGwok nyo dong ineno ngat mo ka tye ka yubo mugati i gin lated mugati. Ngo ma timme i kom mugati ka gin lated mugati meno bute onot? Tika ingeyo?— Ka ma onot-ti obinen i kom mugati ducu ma kiyubogi ki i iye, pe kumeno?—\nAdam obedo calo gin lated mugati meno dok wan wabedo calo mugati. En onongo roc i kare ma oturo cik pa Lubanga. Meno onongo obedo calo en onongo alama mo marac onyo bute onot woko. Pi meno i kare ma en onywalo lutino, lutinone dong gubedo nining?— Lutinone ducu gunongo alama acel me roc-ci.\nPol lutino pe kinywalogi ki roc madit ma itwero nenone. Tyengi ki cinggi aryo ducu nongo tye. Ento roc ma gitye kwede nongo rac matek ma weko two bwoyogi dok motmot gito woko.\nNgene kene ni jo mukene two makogi teretere loyo luwotgi. Pingo timme kumeno? Man mono nyuto ni gin dok kinywalogi ki bal madit makato?— Pe kumeno, dano ducu kinywalogi ki bal marom aroma. Wan ducu kinywalowa ki roc. Motmot dano ducu cako nongo two mogo. Kadi wa dano ma gitemme me lubu cik ducu pa Lubanga dok pe gitiyo gin mo marac tutwal pud komgi twero doko lit.\nKit yotkom ango ma wabibedo kwede ka balwa dong peke?\nEnto pingo jo mukene komgi bedo lit teretere loyo luwotgi?— Tyen lokke pol. Twero bedo ni pe gitye ki gin acama muromo. Nyo mogo nongo pe gicamo cam ma mitte pi yotkomgi. Twero bedo ni gicamo kodi cam mogo ma ka kicamo mapol kelo two. Mukene bene nongo gicito kabuto i cwiny dyewor ma weko nino pe romogi. Nyo bene mogo nongo pe girukke ki bongo lageng koyo ka gikato woko ma piny ngic. Jo mukene komgi goro tutwal ma pe twero lweny ki two kadi bed ni gitemme me gwokke maber.\nTika kare mo bibino ma pe wabitwo? Tika wabibedo agonya ki i kom bal?— Ngo ma Yecu otimo bot laco ma langolo ca?— Yecu otimo kica pi balle ci ocango twone. I kit yo acel-lu, Yecu onyutu gin ma en bitimone pi jo ma temme ki tekogi ducu me timo gin matir.\nKa wanyutu ni pe wamito timo bal dok ni wadag jami maraco ci Yecu bicangowa. I kare ma anyim, en bikwanyo roc ma watye kwede i kare-ni. En bitimo man macalo Kabaka me Ker pa Lubanga. Pe kibikwanyo bal ki i komwa lawang acel. Kwanyone bitero kare. Ka balwa kikwanyo ci komwa pe dong bibedo lit matwal. Wan ducu wabibedo ki yotkom. Man pud dong bibedo twon mot madit adada!\nPi nongo tam mukene madok i kom kit ma bal gudu kwede dano ducu, kwan Yubo 14:4; Jabuli 51:5; Jo Roma 3:23; 5:12; ki 6:23.


Ejekiel 24 ACO85 - Rwot oloko kweda i nino dwe apar, - Bible Search\nEjekiel 23 Ejekiel 25\nCarolok i kom agulu me tedo ma nyal omako\n1Rwot oloko kweda i nino dwe apar, dwe me apar, i mwaka me aboŋwen. 2-Owacca ni, “Wod pa dano, co nyiŋ nino matin-ni woko, en nino matin-ni kikome. Kabaka me Babilon doŋ otyeko rumo Jerucalem woko i nino man kikome. 3Tuc lok man woko atyer i lok abola i carolok bot jo ma lujemo kun iwaco botgi ni, Rwot Lubaŋa owaco kuman ni,\nCib agulu i mac, cib i mac, ony iye pii bene;\n4ket iye riŋo ma giŋolo woko matino,\nket riŋo ducu mabecone, riŋo em ki riŋo kwaya gwok,\nket iye cogo mabeco ma iyero ayera wek opoŋ woko.\n5Kwany riŋo romo maberre ki i kin romi luwotgi,\nci irwak yen ma giŋunogi i dul dul i te agulu;\nci ited riŋo ma iketo iye-ni, dok bene ited cogone iye.”\n6Pien Rwot Lubaŋa doŋ owaco kuman ni, “Can i wi gaŋ ma opoŋ ki remo, ki agulu ma nyal omako, ma nyalle bene pe twero kwannye ki iye! Kwany riŋo ma giŋido-ni woko ki iye ki acel acel, kun pe iyero ayera. 7Pien remo dano ma ginekogi i dye gaŋ-ŋi pud tye iye; remone oo wa i kom got bene, pe gineko dano i ŋom ka ma remogi onoŋo gitwero umone woko ki putu. 8Pi tugo akemona wek acul kwor, omiyo aketo remo dano ma en oneko-ni i kom got, wek pe gium woko.”\n9Pi meno Rwot Lubaŋa owaco kuman ni, “Can i wi gaŋ ma opoŋ ki remo! An bene aye ma abiduro yen me tedo madit. 10Dok ican yen, ci imok mac, ci ited riŋo woko maber, ka doŋ iony pige woko wek cogo owaŋ. 11Lacen doŋ iket i wi lodi mac ma iye tye noŋo, wek olyetti, wek molane owaŋ woko, wek cilo ma tye iye bene oleny woko, ki nyalle bene owarre otum woko. 12Abedo ka olo koma noŋo, mac pe twero kwanyo nyal mapek ma tye iye-ni. 13Nyal meno ma tye iye-ni en aye tim macol me tarwaŋ ma wubedo ka timone, wun io Jerucalem. Onoŋo kono alonyowu wudoko maleŋ, ento pe doŋ gilonyowu i kom timwu macol, pe doŋ wubilonnye matwal nio waŋ ma atoyo akemona mager-ri woko i komwu kit macalc amito. 14An Rwot doŋ atyeko loko man; ka ce kare oromo, abitiyo, Pe abidok cen ki ŋeya, kica pe bimaka, dok bene pe abiŋuti kun alubo kitwu ki gin ma wutimo; ento abiŋolo kop i komwu,” man Rwot Lubaŋa ma owaco.\nTo pa dako pa lanebi Ejekiel\n15Rwot dok oloko kweda. 16Owacci, “Wod pa dano, nen, doŋ acok kwanyo ŋat ma yomo cwinyi ma nenone miti-ni woko ki boti kun adoni kicel keken. Ento pe ibikumo, pe ibikok, dok bene pig waŋi pe bimol cito piny lipyaa. 17Pe icur matek, ento cur laliŋliŋ; pe ikum pi dano muto. Twe kitambarani i wii, ci iruk warri i tyeni, pe ium dogi, pe bene icam kwon pa jo ma tye ka kumo.” 18Kit meno aloko bot lwak i odiko, ci oo otyeno dakona oto woko. Orwone odiko atiyo kit macalo onoŋo gicika kwede. 19Ci lwak gupenya ni, “Pe itwero tito: botwa tyen lok me gin magi piwa, mumiyo in itiyo gin macalo man-ni?”\n20Ci awaco botgi ni, “Rwot oloko kweda ci owacca ni 21atit lok ma en eloko-ni botwu, wun io Icrael, Rwot Lubaŋa owaco kuman ni, ‘Nen, abipyedo kabedona maleŋ-ŋi woko, ma en aye tekowu ma wutye ka wakke pire, ma wumaro nenone, dok ma yomo cwinywu twatwal-li. Doŋ awobewu ki anyirawu ma wuwekogi i ŋewu i Jerucalem-mi gibinekogi woko ki pala lucwan. 22Wubitiyo kit macalo an doŋ atyeko tiyone-ni; pe wubiumo dogwu, dok bene pe wubicamo kwon pa jo ma tye ka kumo. 23Wiwu bibedo atweya ki kitambara ki war bene bibedo i tyenwu; pe wubikumo, dok bene pe wubikok, ento komwu biballe woko pi balwu kun wucur kekenwu ma ŋat acel acel cur bot lawote. 24Kit meno Ejekiel doŋ bibedo botwu calo lanyut; kit gin ducu ma doŋ en otiyo wun bene wubitiyo. Ka man otimme, ci wubiŋeyo ni an aye a Rwot Lubaŋa.’\n25“Doŋ in wod pa dano, i nino meno aye abikwanyo iye celgi matek-ki woko, yomcwinygi ki deyogi, gin ma gimaro nenone, kin gin ducu ma yomo cwinygi-ni. Abikwanyo bene awobegi ki anyiragi woko. 26I nino ma atimo lok man, ŋat mo ma obwot ki i lak to bibino ci titti pi gin ma otimme. 27I nino meno kikome en aye dogi binamme iye me lok bot dano mubwot-ti, ci ibiloko lok ma pe doŋ ibibedo ladoge-oto matwal. Kit meno ibibedo lanyut botgi; ci doŋ gibiŋeyo ni an aye a Rwot.”


Nyig ma Nyak pi Cwiny Maleng—Diyo Cwiny\nDIYO cwiny pire tek i kare-ni loyo kare mo keken pien kwo tye ka doko tek i kare man me “agikki piny.” (2 Temceo 3:1-5) Pol pa jo ma gurumowa pe gidiyo cwinygi. Giparo pigi kengi, gimaro daa, dok bene pe gijukke kengi. Pi meno mitte ni wapennye kekenwa ni: ‘An mono tika dong adoko calo jo ma gurumo ka ngeta ma pe gidiyo cwinygi-ni? Tyen lokke ngo me bedo ngat ma diyo cwinye? Ngo ma atwero timone wek diyo cwiny obed kit me kwona?’\nDIYO CWINY OBEDO GIN ANGO?\n“Diyo cwiny” kit ma kitiyo kwede i Baibul tyen lokke ngo? Tyen lokke pe obedo kanyo peko keken. Ngat ma diyo cwinye nongo ciro can ki gen ni jami biyubbe. Pe tamo pi mitine keken, ento bene paro pi kit ma jo mukene giwinyo kwede, kadi wa jo ma gucwero cwinye nyo giune. En bedo ki gen ni kadi bed watgi pe tye maber ento biyubbe. Pe tye me ur ni Baibul tittiwa ni diyo cwiny bino calo adwogi me mar. * (nen lok ma tye i tere piny.) (1 Jo Korint 13:4) Diyo cwiny obedo but “nyig ma nyak pi cwiny maleng.” (Jo Galatia 5:22, 23) Dong ngo ma watwero timone wek wabed jo ma gidiyo cwinygi?\nKIT ME DONGO DIYO CWINY\nWek wadong kit me diyo cwiny, omyero waleg pi kony pa cwiny maleng, ma Jehovah miyo bot jo ma gigene. (Luka 11:13) Cwiny maleng tye ki teko madwong, ento pud mitte ni wakwo ma lubbe ki legawa. (Jabuli 86:10, 11) Man tyen lokke ni omyero watute matek me diyo cwinywa nino ducu dok wawek odok kitwa. Ento i kare mukene timone romo bedo tek. Ngo ma twero konyowa?\nOmyero wakwan lok i kom Yecu dok walub lanene maber loyo. I kare ma lakwena Paulo oloko i kom ‘kit pa dano manyen,’ ma i kine tye iye diyo cwiny, en ocuko cwinywa ni: “Wuwek kuc pa Kricito ma yam olwongowu i kom acel aye olo cwinywu.” (Jo Kolocai 3:10, 12, 15) Me timo meno, omyero walub lanen pa Yecu dok wabed ki gen ni Lubanga biyubo jami i kare ma mitte kikome. Ka wamedde ki bedo ki gen meno, ci wabimedde bene ki diyo cwinywa, labongo paro pi gin ma tye ka timme i kabedo murumowa.—Jon 14:27; 16:33.\nWan ducu wamito ni lobo manyen obin cutcut. Ento ka watamo i kom kit ma Jehovah odiyo kwede cwinye i komwa, wapwonnye me diyo cwinywa bene. Baibul jingo cwinywa ni “[Jehovah] pe galle agala ki cobo cikkene kit macalo jo mogo gitamo kwede, ento en pud tye ka diyo cwinye i komwu, pien en pe mito ni ngat mo orweny woko matwal, ento mito ni jo ducu guo i ningut.” (2 Petero 3:9) Ka watamo i kom kit ma Jehovah diyo kwede cwinye i komwa, ci wan bene wabidiyo cwinywa i kom jo mukene. (Jo Roma 2:4) Kare mene ma diyo cwiny mitte iye tutwal?\nKARE MOGO MA DIYO CWINY MITTE TUTWAL\nNino ducu wakato ki i jami ma temo diyo cwinywa. Me labolle, omyero wadi cwinywa wek pe wangol dog jo mukene tutwalle ka watye ki gin mo ma pire tek ma wamito waco botgi. (Yakobo 1:19) Mitte bene ni wadi cwinywa ka ngat mo ocwero iwa. Me ka keco oyotoyot, bedo ber ka wiwa opo i kom kit ma Jehovah gin ki Yecu gidok kwede i kom gorowa. Gin pe giketo cwinygi i kom bal matino tino ma watimo. Ento giketo cwinygi i kom kit mabeco ma watye kwede dok gidiyo cwinygi i komwa wek ominiwa kare me yubo ka ma wabalo iye.—1 Temceo 1:16; 1 Petero 3:12.\nDiyo cwiny bene mitte ka ngat mo owacciwa ni waloko nyo watimo gin mo marac. Pol kare cutcut, wakeco dok wabedo ki miti me gengo ngewa woko. Ento Lok pa Lubanga wacciwa ni omyero wadok i yo mapat ka kimiyowa tira. Waco ni: “Dano ma diyo cwinye ber kato ngat ma lawakke. Pe myero iwek kiniga omaki oyotoyot; jo ma luming aye kano kiniga i cwinygi.” (Latitlok 7:8, 9) Dong kadi bed kikok i komwa gobagoba, pud omyero wadi cwinywa dok watam matut ma peya wadok iye. Meno aye gin ma Yecu otimo i kare ma jo mogo gukok i kome gobagoba.—Matayo 11:19.\nLunyodo bene omyero gudi cwinygi i kom lutinogi tutwalle ka mitte ni gukonygi me loko tamgi nyo me weko miti maraco. Nen kong labol pa Mattias ma tiyo i Betel mo i lobo Ulaya. I kare ma Mattias onongo tye mwaka apar ki wiye, lutino kwan luwote onongo ginyware pi niyene. I acakkine lunyodone pe gungeyo ngo ma tye ka timme. Ento lacen lunyodone guneno ni Mattias ocako bedo ki akalakala i kom niyene. Gillis, ma won Mattias, owaco ni onongo mitte adada ni en kacel ki dakone gudi cwinygi i kare meno. Mattias onongo penyo lapeny calo: “Lubanga mono en anga? Ka Baibul pe obedo lok pa Lubanga kono? Wangeyo nining ni Lubanga mito ni watim kit man nyo kuman?” En bene onongo penyo wonne ni: “Pingo omyero kinena calo ngat marac ka pe alubo niyeni?”\nGillis otito ni: “I kare mukene awobiwa-ni onongo penyo lapeny kun nongo tye ki akemo, pe i koma nyo i kom mine, ento i kom lok me ada, pien en onongo winyo ni lubo ada balo kucce.” Gillis okonyo wode nining? “Onongo wabedo piny wan ki woda ci waloko pi cawa malac.” Pol kare Gillis onongo winyo lok pa Mattias laling kun penye lapeny mogo me temo niang tamme ki kit ma en winyo kwede. I kine mukene Gillis onongo tito gin moni bot wode ci wacce ni kong otam iye pi kare mo ma peya guloko iye doki. I kare mukene, en Gillis bene onongo waco ni wode omyero omine kare me tam i kom lokgi-ni. Pi lok ma gubedo ka loko kare ki kare-ni, Mattias ocako niang tyen lok me ginkok ki dok ni Jehovah marowa dok tye ki twero me loyowa. Wonne owaco ni: “Otero kare, dok obedo tek adada, ento motmot, mar pi Jehovah odongo i cwinye. An kacel ki min oda cwinywa yom ni diyo cwinywa me konyo latinwa i kare ma en tye mwaka apar ki wiye okelo adwogi maber dok ogudo cwinye.”\nI kare ma Gillis gin ki min ode onongo gitye ka konyo latingi, gubedo ki gen ni Jehovah bikonyogi. Gillis owaco ni: “Pol kare onongo awaco ki Mattias ni marwa pire omiyo an ki mine walego matek adada ni Jehovah okonye me niang lok ada ma wapwonye kwede.” Lunyodo man cwinygi yom ni gudiyo cwinygi dok pe guilo cinggi woko!\nDiyo cwiny bene mitte ka watye ka gwoko dano me otwa nyo laremwa ma tye ki two ma ri pi kare malac. Tam kong i kom labol pa Ellen * (nen lok ma tye i tere piny), ma bene bedo i lobo Ulaya.\nMwaki ma romo aboro angec, two akweya kom ogoyo cwar Ellen kiryo ma obalo adamme woko. Macalo adwogine, cware dong pe twero winyo yomcwiny nyo cwercwiny mo. Man obedo twon peko madit adada bot Ellen. En owaco ni: “Man mito diyo cwiny kacel ki lega matek adada.” Dok en omedo ni: “Wang ginacoya ma amaro loyo dok ma kweyo cwinya aye Jo Pilipi 4:13, ma waco ni: ‘Atwero jami ducu liweng pi teko ma en miya. *’” Ki teko kacel ki kony pa Jehovah, Ellen tye ka kanyo peko meno kun diyo cwinye.—Jabuli 62:5, 6.\nLUB LANEN PA JEHOVAH ME DIYO CWINY\nNgene kene ni lanen maber loyo me diyo cwiny obedo Jehovah. (2 Petero 3:15) Ki i Baibul, wakwano labol mapol me diyo cwiny pa Jehovah. (Nekemia 9:30; Icaya 30:18) Tika wi po kit ma Jehovah odok iye i kare ma Abraim obedo ka penye lapeny mapol i kom Tamme me jwero Codom woko? Jehovah pe ongolo lok pa Abraim. En odiyo cwinye kun winyo lapeny ki par pa Abraim ducu. Ci lacen, Jehovah onyuto ni ewinyo par pa Abraim dok ocuko cwinye ni pe Ebijwero Codom kadi bed ni dano apar keken ma kitgi atir ginonge iye. (Acakki 18:22-33) Jehovah kare ducu diyo cwinye ka tye ka winyo lok dok kiniga pe make oyot!\nDiyo cwiny obedo kit pa dano manyen ma Lukricitayo ducu omyero gubed kwede. Ka watute matek me bedo jo ma gidiyo cwinygi, ci wabimiyo deyo bot Wonwa, Jehovah ma paro piwa dok diyo cwinye, dok wabibedo i kin “jo ma pi niyegi, ki pi diyo cwinygi, gitye ka nongo gin ma yam Lubanga ociko pire.”—Jo Ibru 6:10-12.\n^ para. 4 Nyig me mar kinyamo i pwony mukwongo i kin pwony abongwen ma kati kare ki kare ma loko i kom nyig ma nyak pi cwiny maleng.\n^ para. 15 Nying mogo kiloko.\n^ para. 16 Wang ginacoya man kikwanyo ki i Baibul me New World Translation


Acakki 26 ACO85 - Kec dok opoto i lobo aye, ma pat ki - Bible Search\nAcakki 25 Acakki 27\nIcaka i Gerar ki i Beer-ceba\n1Kec dok opoto i lobo aye, ma pat ki kec ma yam koŋ opoto i kare pa Abraim ca. Ka Icaka ocito i Gerar, bot Abimelek kabaka Piliciti. 2Ci Rwot onen bote kun wacce ni, “Pe icit i lobo Ejipt; ber ibed i lobo ma abititti. 3-Koŋ ibed i lobo man, an bene abibedo kwedi, abimiyi gum; pien lobo man ducu abimiyo boti ki bot likwayi, dok abicobo kwoŋ ma yam akwoŋo bot woru Abraim. 4Abimiyo likwayi nya mapol macalo lwak lakalatwe me polo, abimiyo likwayi lobo man ducu; dok rok ducu ma wi lobo gibilimo gumgi ki i komgi; 5pien yam Abraim oworo doga, kun cobo cikka ki gin ma aciko ducu.”\n6Icaka obedo i Gerar. 7-Ka jo kunnu gupenye lok kom dakone, en ogamo ni, “En lamera”; pien olworo waco ni, “Dakona”, kun tamo ni, “Wek wegi lobo pe guneka woko pi Labeka”; pien onoŋo nen mwonya mada. 8Ka doŋ odikke kunnu kare malac, ci Abimelek kabaka pa jo Piliciti oneno Icaka ki i waŋ dirica ka obedo ka tuko ki dakone Labeka. 9Abimelek ocako lwoŋo Icaka owacce ni, “Nen, man dakoni; piŋo in kono nene iwacci, ‘En lamera’?” Icaka odokke iye ni, “Pien onoŋo atamo ni, ‘Wek pe guneka woko pire.’ ” 10Abimelek ogamo ni, “Itimowa kuman piŋo? Ka nene dano mo obuto ki dakoni, kono ikelo bal i komwa nono.” 11Abimelek ocako juko lwakke ducu, kun waco ni, “Dano mo ka ogudo kom laco man, nyo dakone, gibineke woko.”\n12Icaka ocoyo poto i lobo meno; ci okayo cam ma dodo tyen miya i mwakanu. Rwot aye omiye gum, 13dano-nu odoko lalonyo, obedo ka medde ki limo jami, nio ka odoko twon lalonyo. 14Olimo lim madwoŋ makwo, dyaŋi ki dyegi, ci gaŋŋe opoŋ ki lwak dano, omiyo nyeko omako jo Piliciti i kome.\n15Onoŋo jo Piliciti gujuko waŋ it guculo woko ducu ki lobo, ma con lutic pa wonne aye yam gukwinyo i kare pa wonne Abraim. 16Abimelek ocako waco ki Icaka ni, “Doŋ koŋ ia woko ki botwa, pien itek ikatowa woko.”\n17Ci Icaka oa woko ki botgi, ocito, ogony otiro i nota me Gerar, ci obedo iye. 18Icaka dok ocako golo waŋ pii ma yam gikwinyo i kare pa wonne Abraim; pien yam koŋ jo Piliciti guju kogi woko i kare ma doŋ wonne Abraim oto woko-ni; ci dok ocako lwoŋo nyiŋgi kit ma yam wonne, olwoŋogi kwede. 19Ento lutic pa Icaka gutyeko kwinyo waŋ it i nota-nu, ci gunoŋo iye waŋ it maloŋo. 20Lukwat pa jo Gerar gucako da ki lukwat pa Icaka, kun giwaco ni, “Pii man mewa.” Mumiyo en ocako nyiŋ waŋ pii meno ni. Ecek*, ni pien gubedo ka da iye kwede. 21Ka doŋ okwinyo waŋ it mukene, dok gucako da pi eno bene; mumiyo olwoŋo ni Citna*. 22Dok oa woko ki kunnu, okwinyo dok waŋ it mukene aye. Pe doŋ daa obedo tye pi meno; mumiyo olwoŋo nyiŋe ni Rekobot*, kun waco ni, “Pien tin doŋ Rwot oyabowa kabedo malac, doŋ wabinya i lobe-ni.”\n23Ka oa woko ki kunnu odak i Beer-ceba. 24Rwot dok onen bote i dyewor meno, ma wacce ni “An Lubaŋa pa woru Abraim; pe ilwor, pien atye kwedi, abimiyi gum, dok abimiyo likwayi nya mapol pi laticca Abraim.” 25Omiyo ocano keno tyer pi Rwot kunnu, ci olwoŋo iye nyiŋ Rwot; ci oguro kemane kunnu. Luticpa Icaka dok gukwinyo waŋ it kunnu.\nIcaka ki Abimelek gucikke\n26-Abimelek ocito bote, oa ki i Gerar, kacel ki Akujat lamiye tam, ki Pikol ladit lawimony mere. 27Ci Icaka owaco botgi ni, “Wunwubino bota pi lok aŋo, ma wun kono wudaga, dok yam doŋ wuryema ki i lobowu?” 28Gin gugamo ni, “Wan waneno atir ni Lubaŋa tye kwedi, mumiyo wawacci, wek kwoŋ obed i kin in ki wan, wek waket gicikke ki in, 29wek pe ibitimwa marac, macalo wan bene yam pe wagudo komi, pe bene watimo gin mo marac i komi, ento tim maberre keken, dok bene waryemi woko ia ki i kinwa ki kuc. Kombeddi in aye ŋat ma Rwot omiyo gum.” 30Ci otedogi karama, ka gucamo, gumato. 31Gua malo odiko con, ci gukwoŋo kwoŋ ŋat man ki lawote; ka doŋ Icaka olwokogi i yo tugi, gua, gupokke kwede ki kuc. 32I nino meno bene kikome en aye lutic pa Icaka gubino bote, gutitte lok kom waŋ it ma gityeko kwinyone, kun giwacce ni, “Watyeko noŋo pii.” 33Ocako nyiŋe ni Ciba, mumiyo nyiŋ gaŋ meno gilwoŋo ni Beer-ceba nio wa onyoo.\n34Ka Ecau doŋ ditte romo mwaka pyeraŋwen, onyomo monne, Judit nya pa Beeri, jo Kit, ki Bacemat nya pa Elon, jo Kit bene. 35Gumiyo cwercwiny madwoŋ bot Icaka ki Labeka.


2 Jo Korint 6 ACO85 - I ticwa kacel ki Lubaŋa bene - Bible Search\n2 Jo Korint 5 2 Jo Korint 7\n2 Jo Korint 6\n1I ticwa kacel ki Lubaŋa bene walego ni, kit ma doŋ wunoŋo kwede kica pa Lubaŋa-ni, pe wuwek oballe nono, 2-pien en yam owaco ni,\n“Yam awinyi i kare me timo dano maber,\nyam akonyi i kare me laro dano.”\nWunen, man aye kare ma gitimo iye ber bot dano. Tin aye nino me larre. 3Wan pe wamito waket ariya mo i yo pa ŋat mo, wek dano pe guwac ni ticwa rac; 4ento i kare ducu wanyuto berwa kenwa macalo wan lutic pa Lubaŋa kun waciro matek twatwal, i can ki peko ki ayelayela ma odiyowa. 5-Gipwodowa, gitweyowa i buc, dano giroko lwak me lweny i komwa, watiyo tic matek, ma nino ki cam bene oremowa. 6Wanyuto ni wan lutic pa Lubaŋa pi kitwa maleŋ, pi ŋec ma watye kwede, pi diyo cwinywa ki pi kicawa; pi Cwiny Maleŋ, ki pi mar ma watye kwede ma goba pe iye, 7pi tito lok me ada, ki pi tek pa Lubaŋa. Doŋ wamako jami lweny me kit ma atir i ciŋwa ryoryo, tuŋ lacuc ki tuŋ lacam. 8Giketo deyo i komwa, dok bene giketo lewic i komwa, giyetowa dok bene gipakowa. Giterowa macalo lugoba, ento kun wan jo me ada. 9Giterowa macalo jo ma pe giŋene, ento giŋeyowa twatwal. Gilokowa wadoko calo jo muto, kun wan mere jo makwo. Kadi gitimwa gujiguji, pe ginekowa; 10kadi gimiwa kumo, cwinywa noŋo pud bedo yom nino ducu; wanen macalo lucan, ento wan aye ma wamiyo jo mapol gidoko lulonyo; wanen calo pe watye ki gin mo, ento kun kono watye ki jami ducu.\n11Wun jo Korint, wan doŋ waloko kwedwu ka maleŋ, dok bene doŋ wayabo cwinywa botwu malac. 12Wan pe waumo cwinywa woko botwu, ento wun aye wuumo cwinywu. 13An aloko kwedwu macalo wun litinona; kit ma watimowu kwede, wun bene wutim kit meno; wuyab cwinywu botwa malac.\n14Pe wuribbe kun wubedo kacel ki jo ma pe guye Yecu, pien kitwu patpat. Doŋ kit ma atir ki tim maraco gitwero bedo lurem niŋinŋ? Leŋo ki colpiny gitwero ribbe gibedo kacel niŋniŋ? 15Doŋ tam pa Kricito ki pa Belial * twero rwatte? Gin aŋo ma dano ma oye Yecu twero nywako gin ki ŋat ma pe oye? 16-Ot pa Lubaŋa kono twero ribbe niŋniŋ ki cal jogi? Pien wan aye wabedo ot pa Lubaŋa makwo; macalo en Lubaŋa doŋ owaco ni,\n“An abibedo i igi, abibedo ka\nwot awota i kingi,\ngin bene gibibedo jona.\n17-Pi meno doŋ wua woko ki i kingi,\nwupokke woko kwedgi, man lok pa Rwot,\npe wugud gin mo ma kome ki keni;\nwun bene wubibedo awobena ki\nman lok pa Rwot Won Twer Ducu.”


Kocea 1 ACO85 - Man lok pa Rwot ma yam obino bot Kocea, - Bible Search\nDaniel 12 Kocea 2\nDako ma pe genne\n1-Man lok pa Rwot ma yam obino bot Kocea, wod pa Beeri i kare pa Ujia, Yocam, Akaj ki Kejekia ma gin luker me Juda, ki i kare pa Jeroboam wod pa Yoaci kabaka me Icrael.\n2I kare ma Rwot okwoŋo lok ki i dog Kocea, Rwot owaco bot Kocea ni, “Cit icinyom nyako ma lakwele, wek inywal kwede litino me kwele, pien lobo tye ka timo tim kwele pi kwero lubo Rwot.” 3Kocea ocito onyomo Gomer nya pa Diblaim, ci Gomer ogamo ic, onywalo latin laco.\n4-Rwot owaco bot Kocea ni, “Cak nyiŋe Jejreel, pien odoŋ kare manok, abiketo can i kom ot pa Yeko pi remo ma oonyo i Jejreel, dok abimiyo ker me ot pa Icrael doŋ gik woko. 5Dok i nino meno abituro atum pa Icrael woko ki i nota me Jejreel.”\n6Gomer doki ogamo ic, ci onywalo latin nyako, Rwot owaco bot Kocea ni, “Cak nyiŋe Lo-rukama*, pien pe dok abimedde ki timo kica i kom ot pa Icrael, pe abiweko balgi kadi ki acel. 7Ento abitimo kica ki ot pa Juda, abilarogi pi tok pa Rwot Lubaŋagi; pe abilarogi ki atum, kadi ki pala lucwan, nyo ki lweny, nyo ki aguragura, kadi ki wegi aguragura.”\n8Ka doŋ Gomer ogeŋo latin doto cak, ci ogamo ic, onywalo latin laco. 9Rwot owacci, “Cak nyiŋe, Lo-ammi*, pien wun pe wujona, dok an pe Lubaŋawu.”\n10-Ento wel jo Icrael bibedo macalo kweyo me dog nam, ma pe pimme, ma pe kwanne bene; dok i kabedo ka ma ceŋ giwaco botgi ni, “Wun pe wujona” gibiwaco botgi ni, “Wun litino pa Lubaŋa makwo.” 11Jo Juda ki jo Icrael gibicokke kacel, ci gibiketo ŋat acel ma bi telo wigi; ci gibia woko ki i lobo meno, pien nino pa Jejreel bibedo dit twatwal.


Matayo 22 ACO85 - Yecu dok oloko kwedgi i carolok kun - Bible Search\nCarolok i kom karama me nyom\n1Yecu dok oloko kwedgi i carolok kun wacci, 2Ker me polo rom ki kabaka ma yam otedo karama me nyom pa wode, 3ci ooro luticce me cito ka lwoŋo jo ma onoŋo yam gilwoŋogi i karama meno, ento gukwero bino woko. 4Dok ooro lutic mukene, kun waco botgi ni, “Wuwac bot jo ma onoŋo gilwoŋogi ni, Nen, doŋ ayubo cam ducu tye, twonina ki rocina ma moo doŋ ginekogi woko, doŋ giyubo jami ducu tye; wubin i karama me nyom.” 5Ento pe guketo cwinygi iye, gucito citogi, ŋat acel ocito i potone, ŋat mukene ocito i cato wille, 6jo mukene ma gudoŋŋe gumako luticce, gutimogi ki tim me lewic, ci gunekogi woko. 7Kiniga omako kabaka, ci ocwalo monye guneko lunek-gu woko, dok guwaŋo gaŋigi woko bene. 8Dok owaco bot luticce ni, “Karama doŋ giyubo, ento jo ma onoŋo nene gilwoŋogi pe doŋ gimyero. 9Pi meno wucit i yo madito, wulwoŋ jo mapol ma wubinoŋo, wuwek gubin i karama me nyom.” 10Lutic magi gucito i yo gudo ci gucoko jo ducu ma gunoŋo; jo maraco kacel ki jo mabeco; mumiyo ot me nyom opoŋ woko ligwik ki welo. 11“Ento i kare ma kabaka odonyo i ot ka neno welo, ci oneno laco mo obedo kunnu ma pe onoŋo oruko boŋo me nyom. 12Cutcut otugi penye ni, ‘Larema, idonyo kany niŋniŋ ma kun pe iruko boŋo me nyom?’ Laco-nu oliŋ aliŋa litik. 13-Mumiyo kabaka ociko lugwok-welo ni, ‘Wutwe ciŋe wa ki tyene woko, ci wubole kwede woko i piny macol; kunnu dano gibikok kun gikayo lakgi.’ 14Pien jo ma gilwoŋo pol, ento ma giyero nok.”\n(Marako 12.13-17; Luka 20.20-26)\n15Luparicayo gucito guporo lok kit macalo myero gimak kwede lok ma a i doge. 16Ci guoro bote lupwonnyegi kacel ki jo pa Kerode, kun giwacci, “Lapwony, wan waŋeyo ni in dano me ada, dok ipwonyo yo pa Lubaŋa ki ada, dok bene pe iparo pi dano mo, pien in pe ineno kom dano ki woko. 17Tit botwa gin ma itamo. Cikwa ye ni gicul mucoro bot cecar nyo pe?” 18Ento Yecu oŋeyo raccwiny ma gitye kwede, ci owaco botgi ni, “Wun wubwola piŋo, wun lugoba? 19Koŋ wunyutta kom lim ma giculo kwede mucoro-ni.” Ci gukelo bote. 20Yecu openyogi ni, “Cal ki coc ma gicoyo i kome-ni pa aŋa?” 21Gugamo ni, “Pa Cecar.” Ci owaco botgi ni, “Wudwok jami pa Cecar bot Cecar, ki jami pa Lubaŋa wudwok bot Lubaŋa.” 22I kare ma guwinyo lokke guuro matek; ci guweke gucito woko.\n(Marako 12.18-27; Luka 20.27-40)\n23-I nino meno bene Lucadukayo gubino bot Yecu, gin aye jo ma onoŋo giwacci jo muto pe gicer. Ci gupenye ki peny mo acel, 24-ni, “Lapwony, Moses yam owaco ni, ‘Ka ce laco mo oto ma pe onywalo latin, ci ominne myero olak dakone, wek onywal kwede litino ma ka-ka ominne.’ 25Yam onoŋo tye co abiro i kinwa ma gin ducu omego. Laco mukwoŋo onyomo dako, ci oto woko ma pe obwoto latin mo, oweko dako bot ominne. 26Dano me aryo ki me adekke bene ducu kit meno, nio wa i kom dano me abirone. 27Lacen ki i ŋegi ducu, dako bene oto. 28Doŋ i kare me cer dako-nu bibedo pa aŋa i kin co abiro-nu? Pien gin ducu onoŋo gubedo kwede.”\n29Ento Yecu odok iye ni, “Wun wurwenyo, pien pe wuŋeyo gin ma gicoyo i ginacoya, kadi wa teko pa Lubaŋa bene wukwiya. 30Pien i kare ma dano gibicer woko, doŋ pe gibinyomme, ento gibibedo macalo lumalaika ma i polo. 31Ento i kom lok man me cer ki i kin jo muto-ni, yam pe wukwano lok ma Lubaŋa oloko botwu ni, 32-‘An Lubaŋa pa Abraim, ki Lubaŋa pa Icaka, ki Lubaŋa pa Yakobo’? En pe Lubaŋa pa jo muto, ento Lubaŋa pa jo makwo.” 33Ka lwak guwinyo, ci guuro pwonye matek.\n(Marako 12.28-34; Luka 10.25-28)\n34I kare ma Luparicayo guwinyo ni Yecu otwoyo dog Lucadukayo woko ki lok, ci gucokke kacel. 35-Dano mo i kingi onoŋo lapwony-cik, oteme openye ki peny acel, ni 36“Lapwony, cik mene madit makato cik ducu?” 37-Yecu odokke iye ni, “Mar Rwot Lubaŋani ki cwinyi ducu, ki tiponi ducu, ki tammi ducu. 38Man aye cik madit dok mukwoŋo. 39-Ki me aryone ma rom kwede en ene ni, Mar lawoti macalo imarre keni. 40I kom cik magi aryo lok ducu ma tye i cik ki i pwony pa lunebi gucuŋ iye.”\n(Marako 12.35-37; Luka 20.41-44)\n41I kare ma Luparicayo doŋ gucokke kacel, Yecu openyogi kun wacci, 42“Wutamo gin aŋo i kom Kricito ma Lubaŋa oyero? En lakwar aŋa?” Gudokke iye ni, “Lakwar Daudi.” 43Yecu dok openyogi ni, “Piŋo kono Cwiny Maleŋ dok omiyo Daudi olwoŋe ni Rwot? Pien yam oloko ni,\n44-‘Rwot owaco bot Rwoda ni,\n45Ka en Daudi aye yam olwoŋe ni Rwot, ci en dok bedo lakwarre niŋniŋ?” 46Dano mo pe ma otwero dokke iye lok mo kadi ki acel, dok cakke i kare meno ŋat mo pe oette me penye ki kit peny mo.


1 Jo Tecalonika 5 ACO85 - Ento lok ma dok i kom kare, - Bible Search\n1 Jo Tecalonika 4 2 Jo Tecalonika 1\n1 Jo Tecalonika 5\n1Ento lok ma dok i kom kare, ki nino, utmegiwa, pe myero aco pire botwu, 2pien wun kikomwu doŋ wuŋeyo maber ni, nino pa Rwot bibino macalo lakwo ma bino i dyewor. 3Ka dano giwaco ni, “Kuc tye, piny okwe mot, gin mo marac pe,” to biturugi atura calo arem me nywal ma turu dako muyac, ka larre biloyogi woko. 4Ento wun pe wutye i piny macol, utmegiwa, ma twero miyo nino-nu turuwu atura calo lakwo. 5Pien wun ducu wubedo jo me ceŋ, jo me dyeceŋ; wan pe jo me dyewor nyo me piny macol. 6Pi meno, pe myero waninu anina macalo jo mukene, ento wabed ka neno piny kun wagwokke. 7Pien jo ma nino, ginino dyewor, jo ma mer ki koŋo gimer bene dyewor, 8ento wan jo me dyeceŋ myero wabed jo ma wagwokke. Waruku niye ki mar gubed nyonyo me geŋo korwa, waruku bene gen me larre obed tok wiwa me lweny. 9Pien Lubaŋa pe oyerowa ni kinigane opot i komwa, ento ni walarre pi Rwotwa Yecu Kricito, 10ma yam oto piwa, ni wek kadi ka waneno nyo wanino, wabibed kwo kacel kwede. 11Pi meno wucuk cwinywu kekenwu, dok wukonnye bene kekenwu wek wudoŋ i cwinywu, ŋat acel acel okony lawote me doŋo, kit macalo wutye ka timone-ni.\nCuko cwiny ki mot me agikki\n12Wabako dogwa botwu utmegiwa, wuwor jo ma tye ka tic i kinwu ma gicanne piwu i Rwot, kun gipwonyowu. 13Wuket deyo madwoŋ i komgi pi ticgi, dok wumargi bene. Wubed ki kuc i kinwu kekenwu. 14Dok wabako dogwa botwu, utmegiwa, wujuk jo ma balo kare laboŋo tic, wucuk cwiny jo ma cwinygi odoko nyap, wukony jo ma goro, wudi cwinywu bene i kom dano ducu. 15Wunen maber ni ŋat mo i kinwu pe ocul gin marac pi tim marac ma gitimo i kome, ento kare ducu wutem me timo ber i kinwu kekenwu ki bot jo ducu. 16Cwinywu obed yom kare ducu. 17Wuleg Lubaŋa ma pe wukeŋ. 18Wumi pwoc i kit gin ducu, pien meno aye gin ma Lubaŋa mito ki botwu i Kricito Yecu. 19Pe wugeŋ Cwiny Maleŋ me tiyo ticce i iwu, 20pe wuca bene lok ma Lubaŋa miyo bot dano me atita, 21ento wubed ki waŋ mabit me neno jami ducu; wumak gin maber matek. 22Wukwer tim maraco ducu.\n23Lubaŋa kikome ma en won kuc omiwu wudok jo maleŋ i yo ducu, ogwok cwinywu ki tipowu ki komwu wek wubed laboŋo lok mo ma loyowu i kare me dwogo pa Rwota Yecu Kricito. 24Ŋat mulwoŋowu-ni genne, dok bitiyo.\n25Utmegiwa, wuleg Lubaŋa piwa.\n26Wumot utmego ducu ki mot me mar.\n27Acikowu matek i nyiŋ Rwot ni, myero wukwan waraga man bot utmego ducu.\n28Kica pa Rwotwa Yecu Kricito obed kwedwu.


Tic Pa Lukwena 9 ACO85 - Ento Caulo onoŋo pud buro - Bible Search\nTic Pa Lukwena 8 Tic Pa Lukwena 10\nTic Pa Lukwena 9\nCaulo olokke oye Yecu\n(Tic 22.6-16; 26.12-18)\n1Ento Caulo onoŋo pud buro lupwonnye pa Rwot kun mito nekogi, ci ocito bot ajwaka madit pa Lubaŋa, 2olege waraga me cito kwede i Damaciko, wek ka enoŋo dano ma lubo Yo ma gitye kunnu, co wa ki mon, ci etwegi, ekelgi i Jerucalem. 3I kare ma en tye ka wot, ma doŋ onyiko cok ki Damaciko, ci dero oa ki i polo oryeny ocaro kome. 4Ka opoto piny ci owinyo dwan ma waco bote ni, “Caulo, Caulo, iyela piŋo?” 5Ogamo ni, “In aŋa, Rwot?” Ci owacce ni, “An aye Yecu, ma itye ka yelone-ni. 6Ento a idony i gaŋ, ci gibititti gin ma myero iti.” 7Jo ma yam guwoto kwede gucuŋ laliŋ, ma kun giwinyo dwan ento pe gineno ŋat mo. 8Caulo oa malo ki ka ma opoto iye piny i ŋom-mi, ento ka oyabo waŋe, ci pe oneno gin mo. Gipeye ki ciŋe gikele i Damaciko. 9Obedo nino adek ma pe neno piny pe camo dok pe mato bene.\n10Onoŋo tye lapwonnye mo i Damaciko ma nyiŋe Anania. Rwot owacce i waŋ lek ni, “Anania.” En ogamo ni, “An atye en, Rwot.” 11Ci Rwot owaco bote ni, “A ilub yo ma gilwoŋo ni Atir, ipeny i ot pa Juda laco mo ma nyiŋe Caulo me Taruco; en bene noŋo tye ka lega. 12En oneno dano mo i waŋ lek ma nyiŋe Anania ka donyo bote kun keto ciŋe i kome wek waŋe oyabbe.” 13Ento Anania odok iye ni, “Rwot, yam awinyo lok i kom dano man ki bot jo mapol pi kit ma otimo kwede joni marac i Jerucalem. 14En obino kany bene ki twero pa ajwagi madito me tweyo jo ducu ma gilwoŋo nyiŋi.” 15Ento Rwot owacce ni, “Citi, pien en aye gin ticca ma doŋ ayero pi tero nyiŋa i nyim Lurok ki luker ki jo Icrael. 16An kikoma abinyutte can madwoŋ ma en myero ocir pi nyiŋa.” 17Ci Anania oa ocito odonyo i ot. Oketo ciŋe i kome kun waco ni, “Ominwa Caulo, Rwot Yecu ma onyutte boti i waŋa yo ma ibino iye-ni ocwala boti wek waŋi oyabbe, wek ipoŋ bene ki Cwiny Maleŋ.” 18Ci gin macalo atura opoto woko ki i waŋe cut, ocako neno piny. Ka oa ci gibatija en, 19ka lacen ocamo cam ci olimo tek.\nCaulo otito lok i kom Yecu i Damaciko\nObedo kunnu pi kare manok ki lupwonnye ma i Damaciko. 20Ocako tuco lok i kom Yecu i kacokke cut kun waco ni, “En Wod pa Lubaŋa.” 21Ci jo ducu ma guwinyo lokke guuro, kun giwaco ni, “Man pe en aye laco ma yam omito tyeko jo ma gikwoŋo nyiŋ man i Jerucalem-mi? Dok en bene obino kany pi lok meno, pi tweyo dano wek etergi bot ajwagi madito.” 22Ento teko pa Caulo omedde ameda, omiyo lewic omako Lujudaya ma gibedo i Damaciko, pien en onyuto atir ni Yecu en aye Kricito ma Lubaŋa oyero.\nCaulo obwot ki i ciŋ Lujudaya\n23-Ka nino okato mapol, ci Lujudaya gucokke, gupiro lok me neke. 24Ento Caulo owinyo pi lok ma giyubo. Onoŋo gikuro en i dogcel me Damaciko dyeceŋ ki dyewor wek gineke woko; 25ento lupwonnyene gutiŋe ki aduku i dyewor, ci gucwale piny ki i wi cel.\nCaulo ocito Jerucalem\n26Ka Caulo obino oo i Jerucalem ci otemo ribbe ki lupwonnye; ento gin ducu guwore, pien onoŋo peya guye ni en lapwonnye pa Yecu. 27Ento Barnaba otere, ci okele bot lukwena, ka otito botgi kit ma en oneno kwede Rwot i yo, oloko kwede, dok obedo i Damaciko ka tito lok ki tekcwiny laboŋo lworo i nyiŋ Yecu. 28Ci doŋ en obedo kacel kwedgi, obedo ka wirre kwedgi i Jerucalem, 29kun tito lok i nyiŋ Rwot ki tekcwiny laboŋo lworo. Oloko bene ki Lujudaya ma giloko leb Grik, kun pyem kwedgi; ento gin guyenyo yo me neke. 30Ka utmego guŋeyo lokke, ci gularo kwede i Cecaria, ci gucwale i Taruco.\n31Lwak muye Yecu ma i Judaya ducu ki Galilaya ki Camaria doŋ gubedo ki kuc, ci gudoŋo gucuŋ matek, kun gilworo Rwot i kwogi me nino ducu. Cwiny Maleŋ obedo ka jiŋo cwinygi, welgi bene medde ameda.\nPetero ocaŋo Ainea\n32I kare meno Petero obedo ka wirre i kingi ducu, ci ocito piny bot jo pa Lubaŋa ma gibedo i Lida. 33Kunnu en onoŋo iye dano ma nyiŋe Ainea, ma yam obuto i wi kitanda mwaka aboro pi two akweya. 34Ci Petero owaco bote ni, “Ainea, Yecu Kricito ocaŋo twoni woko; a malo ipet kabutoni.” Ci otugi a malo oyot. 35Jo ducu ma gibedo i Lida ki Caron gunene, ci gulokke bot Rwot.\nPetero ocero Tabica\n36Yam tye i Jopa lapwonnye ma dako ma nyiŋe Tabica, ma i leb Grik gilwoŋo ni Dorka, te lokke Lajwa. En yam tiyo tic mabeco mapol mada, dok konyo lucan. 37I kare meno two omake ci oto woko. Ka gityeko lwoko kome ci gupyelo i kicika ma malo. 38Macalo Lida cok ki Jopa, ka lupwonnye guwinyo ni Petero tye kunnu, ci gucwalo dano aryo bote, gulege ni, “Tim ber, ibin oyot botwa, pe iru.” 39Petero oa, owoto kwedgi; ka oo, gutere i kicika ma malo. Mon-to ducu gucuŋ kun gikok ka ŋete, ma ginyuto koti ki boŋŋi mukene ma Dorka okwoyo ma onoŋo pud tye botgi. 40Ento Petero ocwalogi ducu woko, ka orumo coŋe piny ocako lega. Lacen olokke bot lato kun wacci “Tabica, a malo.” Ci Tabica oyabo waŋe; ka oneno Petero ci oa obedo abeda. 41Petero omako ciŋe, ka otiŋe malo. Ka olwoŋo jo pa Lubaŋa ki mon-to, ci omiye botgi makwo. 42Pire oywek i Jopa ducu, kun jo mapol guye Rwot. 43Petero obedo i Jopa pi nino mapol tuŋ pa dano mo ma nyiŋe Cimon, lanyoŋ pyen.\nPetero gin ki Kornelio


Nia 9 ACO85 - Ka Rwot dok owaco bot Moses ni, “Cit bot - Bible Search\nNia 8 Nia 10\nGemo owaa dyaŋ\n1Ka Rwot dok owaco bot Moses ni, “Cit bot Parao, ci iwacce ni, ‘Rwot, Lubaŋa pa jo Ibru, owaco kuman ni, Wek jona guciti, wek guti bota. 2Ka ikwero ye gin gucito, ma pwod ijiŋ i komgi, 3nen, ciŋ Rwot bipoto ki two owaa malik i kom limwu makwo ma gitye i olet, i kom aguragura ki kana-gu, ki kinaga-gu, ki dyaŋi, ki dyegi-gu. 4Ento Rwot bipoko kin lim pa jo Icrael ki pa jo Ejipt, ci lim pa jo Icrael pe bito kadi ki acel mo,’ ” 5Rwot onyuto kare kun wacci, “Rwot bitiyo gin man i lobo diki.” 6Orwone Rwot otiyo gin meno; lim pa jo Ejipt ducu guto woko, ento lim pa jo Icrael pe oto kadi ki acel mo. 7Ka Parao ocwalo dano, ci nen, lim pa jo Icrael pe oto kadi ki acel mo. Ento cwiny Parao odoko nwaŋ; pe oweko lwak gucito.\n8Rwot owaco bot Moses ki Aron ni, “Wujob buru poŋ ciŋwu ki i ruk-keno mac, wumi Moses oony malo ki i nyim Parao. 9Ci bidoko apwa ma duny i lobo Ejipt ducu, ci bikwoto lwak odeke i kom dano wa i kom lee ducu ma burre bityer doko lwak bur ma oromo i lobo Ejipt ducu.” 10-Ci gujobo buru ki i keno, gucuŋ kwede i nyim Parao, ci Moses oonyo malo, ci okwoto odeke ma tyer doko lwak bur i kom dano ki i kom lee. 11Cuŋ i nyim Moses oloyo lutyet woko pi odeke, pien odeke okwoto wa kom lutyet bene ki kom jo Ejipt ducu. 12Ento Rwot ojiŋo cwiny Parao odoko nwaŋ, okwero winyogi woko kit ma Rwot owaco bot Moses.\nGemo me pee\n13Ka Rwot dok owaco bot Moses ni, “A malo odiko con, icicuŋ i nyim Parao, iwacce ni, ‘Rwot, Lubaŋa pa jo Ibru, owaco kuman ni, Wek jona guciti, we guti bota. 14Pien tyen man abicwalo gemo mera ducu i cwinyi, ki i kor luticci ki i kom lwakki wek i ŋe ni p tye ŋatti mo ma rom ki an i wi lobe ducu. 15Kono aryeyo ciŋa apwodi k lwakki ducu ki two gemo magwa, kono tin atyekowu woko ki i lobo; 16-ento aweko in makwo pi lok man, wek anyut tekka boti, wek nyiŋa oywek i lobo ducu. 17In pwod it ye ka nyatt i kom lwakka, pe iye wekogi cito 18Nen, diki i kare man abicoro lwal pee mapek poto i lobo, ma yam peyi otimme nia ma lobo Ejipt gibedo iye nio wa koni. 19Mumiyo cwal kwena kom beddi, wek icok limmi ki gin mer ducu ma tye woko i olet igwokgi i ot pien pee bipwodo dano ducu ki le ma gudoŋ woko i tim ma pe gikelog paco, ci gibito woko.’ ” 20Jo ma i ki: lutic pa Parao ma gulworo lok pa Rwot, gumiyo lwak opiigi ki Iimgali guriŋo gularo odi; 21ento jo ma pe guwinyo lok pa Rwot guweko opiig ki limgi i olet.\n22Rwot owaco bot Moses ni, “Rye ciŋi malo tuŋ polo, wek pee opot i lobo Ejipt ducu, i kom dano ki lee ki ginapiti ducu ma i poto, oromo i lobo Ejipt ducu.”\n23Ka Moses otiŋo odoone mali tuŋ polo; ci Rwot omiyo polo omor, pee ocorre i lobo, ma kine orubbe ki mac, ci Rwot omiyo pee ocwer oromro lobo Ejipt ducu. 24-Pee omedde ki ma i ma lyel wil i dye pee, pee mapek ma peya otimme i lobo ducu me Ejipt nia i kare ma rok ocakke iye. 25Pee opwodo gin ducu ma tye i poto, gin ma yam tye i lobo Ejipt ducu, dano ki lee; pee opwodo ginapita ducu ma tye i poto 26Lobo Gocen keken ka ma jo Icrael tye iye-ni, en aye pee obedo pe kunnu.\n27Ci Parao ocwalo kwena olwoyo Moses ki Aron, ci owaco botgi ni “Atyeko poto i bal tyen man; Rwot lokke tye kakare, ento an ki lwakka watimo marac. 28Wuleg Rwot pien mor kot ki cwer pa pee doŋ oromo abiwekowu wucito, pe doŋ wubidikki kany.” 29Moses owacce ni. “Ka akato woko i ŋe gaŋ, ci abiryeyo ciŋa cut bot Rwot ci mor kot bigik, ki pee bene bibedo pe, wek wun wuŋe ni lobo-ni pa Rwot gire. 30Ento in ki luticc aŋeyo ni peya wulworo Rwot Lubaŋa.” 31(Obira ki cayiri pee obalogi woko pien onoŋo cayiri otyeko nok ki obira bene ocako turo. 32Ento ŋano matar ki ŋano makwar pee pe obalogi, pien gicoyogi lacen i mwaka.) 33Moses okato woko ki i gaŋ nia ki bot Parao, oryeyo ciŋe bot Rwot; ci mor kot ki pee ogik woko, kot pe dok ocwer i lobo. 34Ento ka Parao oneno ni kot ki mor kot doŋ ogik, en dok opoto i bal aye, omiyo en kacel ki luticce cwinygi odoko nwaŋ. 35Kit meno cwiny Parao obedo nwaŋ, ci okwero weko jo Icrael gucito, macalo Lubaŋa yam oloko ki i dog Moses.


Tic Pa Lukwena 2 ACO85 - Ka nino me Pentekote doŋ - Bible Search\nTic Pa Lukwena 1 Tic Pa Lukwena 3\nTic Pa Lukwena 2\n1-Ka nino me Pentekote doŋ oromo, onoŋo gin ducu gucokke kacel i kabedo acel. 2Oyotoyot woo owinnye kun oa ki i polo macalo yamo ma kodo mager, opoŋo ot ducu ka ma gubedo iye. 3Ci gin mo onen botgi macalo leb mac ma opokke ci opye i wi ŋat acel acel i kingi. 4Ka doŋ gin ducu gupoŋ ki Cwiny Maleŋ, ci gucako dumo leb mukene mapatpat macalo Cwiny Maleŋ omiyogi me lokone.\n5Onoŋo tye Lujudaya ma gibedo i Jerucalem, jo ma giworo Lubaŋa ma gua i rok ducu ma tye i wi lobo. 6Ka woo meno owinnye, lwak ducu gucokke kun wigi ocuŋ woko, pien onoŋo ŋat acel acel winyogi ka giloko leb tugi kikome. 7Ci guuro matek twatwal ma kun giwacci, “Jo ma giloko-ni mono pe gin ducu Lugalilaya? 8Piŋo wan ducu dok wawinyogi kun ŋat acel acel tye ka lok i leb tugi kikome ma ginywale iye? 9Wan Luparti, jo Media, jo Elam, ki jo ma gibedo i Mecopotamia, Judaya ki Kapadokia, Ponto ki Acia, 10Purugia ki Pampulia, Ejipt ki lobo Libya ma dok tuŋ Cirene, ki welo ma gua ki i Roma ma gin Lujudaya ki jo ma gulokke gudonyo i diniwa, 11Lukurete ki Luarab, wan ducu wawinyogi ka gitito pi tic madito me twero pa Lubaŋa i leb tuwa kikome.” 12Gin ducu guuro ma pe gitwero niaŋ, ma giloko kekengi ni, “Man te lokke aŋo?” 13Ento jo mukene gunyerogi anyera kun giwaco ni, “Jo-ni gumer ki koŋo vino manyen.”\nLok ma Petero otito i nino me Pentekote\n14Ento Petero ocuŋ kacel ki lukwena apar wiye acel, odaŋŋe ki dwan madit kun waco botgi ni, “Wun co me Judaya, ki wun jo ducu ma wubedo i Jerucalem, ber wuŋe lok man, dok wucik itwu ka winyo lokka. 15Jo man pe gumer, macalo wun wutamo, pien cawa pud adek keken me odiko. 16Ento man aye lok ma yam lanebi Joel oloko pire kun wacci, Lubaŋa owaco ni,\n17-‘Lacen abionyo Cwiny mera Maleŋ i kom jo ducu;\nlitino awobewu ki anyirawu gibitito lok pa Lubaŋa,\nawobewu gibineno ginanyuta,\njowu muti gibileko lek.\n18Iyo, i kare meno abionyo Cwiny mera\nwa i kom luticca ma co ki ma mon,\nci gibitito lokka.\n19Abinyuto taŋo malo i polo\nki lanyut mapatpat piny i wi lobo,\nremo ki mac ki yito ma duny.\n20Ceŋ bicido woko macol,\ndwe bidoko makwar calo remo,\nma noŋo nino pa Rwot peya obino,\nnino madit ki me deyo madwoŋ.\n21I kare meno jo ducu ma gilwoŋo nyiŋ Rwot gibilarogi.’\n22“Wun jo Icrael, wuwiny lok man: Yecu Lanajaret obedo dano ma Lubaŋa aye onyuto botwu kun moko ki tic madito me twero, ki taŋo ki lanyut mapol ma Lubaŋa otiyo kacel kwede i kinwu, macalo wun wuŋeyo. 23-Yecu man gimiye botwu macalo Lubaŋa yam onoŋo oyubo kun oŋeyo gin ma bitimme i anyim, ci wun wugure i kom yatariya, wuneke ki ciŋ jo ma pe guye Lubaŋa. 24-Ento Lubaŋa ocero en woko, kun gonye woko ki i arem me to, pien to pe twero moko i kome. 25-Pien Daudi yam oloko i kome ni,\n‘Kare ducu aŋeyo ni Rwot tye kweda;\npe gibidira woko cen, pien en tye yo tuŋ ciŋa malacuc.\n26Pi meno omiyo abedo ki yomcwiny madwoŋ,\nleba bene loko ki yomcwiny,\nnino ducu abedo maber kun atye ki gen.\n27Pien in pe ibitenya ata i lobo pa jo muto,\npe ibiweko kom danoni ma geni top woko.\n28In doŋ inyutta yo ma tera i kwo;\nbedoni kweda bimiyo abedo ki yomcwiny madwoŋ mada.’\n29“Utmego, myero alok botwu i kom kwarowa Daudi atir ni yam en oto dok giyiko kome, watye ki lyelle botwa kany nio wa tin. 30-Onoŋo yam en lanebi, dok oŋeyo ni Lubaŋa yam okwoŋo kwoŋ bote ni ebiketo dano mo ma i kin likwaye ma bedo i wi komkerre. 31En yam oneno gin ma bitimme i anyim ka oloko bene i kom cer pa Kricito ma Lubaŋa oyero ni, pe gitenye ata i lobo pa jo muto, kome bene pe otop. 32Man en Yecu ma Lubaŋa ocero woko, wan ducu wacaden i kom lok meno. 33Ka gitiŋe malo wek obed i ŋet Lubaŋa yo tuŋ acuc i kabedo me deyo, ci ogamo Cwiny Maleŋ ki bot Wonne kit ma yam Lubaŋa ociko, ci oonyo i komwa gin man ma doŋ wuneno dok bene wuwinyo-ni. 34-Pien Daudi yam pe ocito i polo; ento en aye owaco ni,\nBed i ŋeta tuŋ acuc i kabedo me deyo,\n35nio ka abimiyo lukworri doko kom laten tyeni.’\n36Myero jo me ot pa Icrael ducu guŋe atika ni, Lubaŋa otyeko keto en me bedo Rwot dok Kricito ma Lubaŋa oyere, en Yecu man ma wun wuguro i kom yatariya-ni.”\n37Ka guwinyo man, cwinygi oton, ci guwaco bot Petero ki lukwena mukene ni, “Utmego, wabitimo aŋo?” 38Petero owaco botgi ni, “Wuŋut, gibatijawu ŋat acel acel ki i kinwu i nyiŋ Yecu Kricito, wek Lubaŋa owek balwu; ci wubilimo mot me Cwiny Maleŋ. 39Pien lok man giciko piwu ki pi litinowu ki pi jo ducu ma gitye ka mabor, ma Rwot Lubaŋawa bilwoŋogi bote.” 40Ka dok otito botgi lok mukene mapol, ma tuco matek dok cuko cwinygi kun waco ni, “Wularre kenwu wua woko ki bot yalwak man muŋak-ki.” 41Ci jo muye lok ma en owaco botgi gibatijagi, ci gumedde i nino meno jo ma romo alip adek. 42Gin gumine kengi ka winyo pwony pa lukwena, ka ribbe kacel ki jo ma guye Yecu, ka camo mugati ma gibaro, ki ka lega.\nKit pa jo ma guye Yecu\n43Ci lworo omako dano ducu; ci lukwena gubedo ka tiyo lwak taŋo ki lanyut mapol. 44-Jo ma guye Yecu gucokke kacel, kun ginywako jami ducu kacel. 45Gucato lonyogi ki jamigi, ka gupoko ki jo ducu kit macalo mitte bot ŋat acel acel. 46Nino ducu gibedo ka cokke i ot pa Lubaŋa ki baro mugati i pacogi, kun gicamo kacel ki yomcwiny ki cwiny acel, 47kun gipako Lubaŋa, ma dano ducu pwoyogi, ci Lubaŋa obedo ka medo i komgi jo ma gularre nino ducu.


Jo Ibru 11 ACO85 - Niye aye ma moko gin ma dano geno, - Bible Search\nJo Ibru 10 Jo Ibru 12\nJo Ibru 11\n1Niye aye ma moko gin ma dano geno, en gin ma niaŋowa maber ni, jami ma pe gineno komgi gitye. 2Pire omiyo Lubaŋa opwoyo jo macon.\n3-Pi niye waniaŋ ni, Lubaŋa yam oketo lobo kulu ki lokke, mumiyo gin ma nen gitiyo nia ki i kom gin ma pe nen.\n4-Pi niye Abel otyero gitum maber ma kato pa Kain woko bot Lubaŋa; meno omiyo gipwoye ni kite atir, kun Lubaŋa aye obedo cadenne pi gamo motte. En oto, ento pi niyene omiyo pud loko.\n5-Pi niye Enoka yam gitiŋo gitero woko malo wek pe obil to. Pe gimedo ki noŋone, pien Lubaŋa onoŋo doŋ otere woko. I kare ma pud peya gitere, gimiyo lok me caden i kome, ni oyomo cwiny Lubaŋa. 6Laboŋo niye pe twerre me yomo cwinye, pien ŋat ma mito nyiko cok bot Lubaŋa myero oye ni en tye ada, dok bene ni en miyo bakacic bot jo ma yenye.\n7-Pi niye Nua bene, ka Lubaŋa ociko en pi gin ma peya onen, owinyo doge, ka doŋ opayo yeya pi laro jo me ode. Niyene-nu omiyo kop oloyo lobo, omiyo en onoŋo kit ma atir ma bino pi niye.\n8-Pi niye Abraim owinyo dog Lubaŋa i kare ma olwoŋe me cito i lobo mo mukene ma onoŋo yam en mito miye ni obed mere. En oa ki i lobo tugi kun pe ŋeyo ka ma ecito iye. 9-Pi niye omiyo en obedo macalo welo i lobo ma yam Lubaŋa ociko pire, macalo ebedo i lobo pa lurok, kun bedo i kema gin ki Icaka ka Yakobo, ma gin bene gimiyogi kit cikke acel-lu. 10Pien en onoŋo tye ka kuro gaŋ ca ma tye ki gutine ducu matek, ma Lubaŋa aye obedo ŋat mugoyo calle, ki lagedone kikome.\n11-Pi niye omiyo Cara onoŋo teko me yac, kadi bed mwaka me nywalle onoŋo doŋ okato woko. Man otimme pien en otamo ni, ŋat ma ociko-ni genne. 12-Man omiyo i kom laco acel, ma yam rom ki ŋat muto, oa iye lwak likwayo mapol ata calo lakalatwe me polo, ki dok calo kweyo me dog nam ma kwanone loyo dano woko-ni.\n13-Jo magi ducu guto i kom niye, ma pud peya gimiyogi gin ma ceŋ Lubaŋa ociko pire, ento guneno anena ki ka mabor, gumoto ki kunnu, dok bene gutuco ni gin gibedo macalo lurok dok welo i wi lobo. 14Pien jo ma loko lok kit meno ginyuto ka maleŋ ni gitye ka yenyo lobo tugi kikome. 15Ka kono nene gubedo ka tamo pi lobo ma yam gin gua ki iye ca, kono gunoŋo yo me dok cen iye. 16Ento gin gitye ka paro pi lobo maber makato maca ca woko, en aye pacogi ma i polo. En meno gin mumiyo lewic pe mako Lubaŋa ka ce gilwoŋe ni Lubaŋagi, pien en doŋ otyeko yubo botgi gaŋ.\n17-Pi niye Abraim, ka yam giteme, otyero Icaka macalo gitum bot Lubaŋa; ŋat ma Lubaŋa ocikke bote oyubbe me tyero wode acel keken macalo gitum bot Lubaŋa, 18ma yam giloko pire ni, “Litino pa Icaka aye gibilwoŋogi ni likwayu.”- 19En onoŋo otamo ni, Lubaŋa tye ki twero me cero dano ki i kin jo muto; dok bene gitwero waco ni Icaka odwogo i ciŋ Abraim calo oa ki i kin jo muto.\n20-Pi niye Icaka olamo gum i kom Yakobo ki Ecau pi kare me anyim.\n21-Pi niye Yakobo bene, ka doŋ to, olamo gum i kom litino pa Yucepu, kun lamo i kom latin acel acel, ma okulo wiye i wi odoo me komone, me woro Lubaŋa.\n22-Pi niye Yucepu, i agikki me kwone, oloko pi a pa jo Icrael ki i Ejipt, ka doŋ ociko pi kit macalo myero gibiyike kwede.\n23-Pi niye, ka yam ginywalo Moses, lunyodone gukane pi dwe adek kun pe gulworo cik pa kabaka, pien onoŋo guneno ni latin ca ber mada.\n24-Pi niye Moses, ka doŋ odoŋo, pe oye ni myero gilwoŋe ni en e wod pa nya pa Parao, 25kun oyero me neno can kacel ki jo pa Lubaŋa ma ka bedo ki yomcwiny me bal ma ri pi kare manok mo keken-ni. 26En otamo ni yet ma giciro pi Kricito obedo lonyo madit makato lonyo ducu ma tye i Ejipt, pien onoŋo ociko waŋe kun neno mot me kare me anyim.\n27Pi niye Moses oa woko ki i Ejipt kun pe lworo kiniga pa kabaka; ociro matek, macalo en neno Lubaŋa ma pe nen.\n28-Pi niye bene omiyo en okwero nino madit me Kato, dok okiro remo, wek omi lanek litino kayo pe ogudgi.\n29-Pi niye jo Icrael guŋolo Nam Makwar macalo giwoto ki i wi ŋom mutwo; ento jo Ejipt gumwony woko liweŋ i nam i kare ma gin bene gutemo me kato kit meno.\n30-Pi niye omiyo cel me Jeriko orette opoto woko piny ma doŋ jo Icrael gurumo pi nino abiro. 31-Pi niye Rakab ma obedo malaya pe oto kacel ki jo ma pe gubedo luwiny, pien onoŋo en yam ojolo lurot-piny ki kuc.\n32-Gin aŋo makato meno ma dok amedde me lokone? Pien kare aye bibedo nok bota me tittiwu pi Gideon, Barak, Samson, Jeputa, Daudi, Camuel ki lunebi-gu, 33-ma gin bene pi niye omiyo gulwenyo ki luker me lobo mapatpat, guloyogi, gutiyo gin ma tye atir, gunoŋo gin ma yam Lubaŋa ociko pire. Gutweyo dog labwor-gu woko, 34-guneko mac mager woko, gubwot ki i lak pala lucwan. Gorogi olokke odoko tekkom, gudoko jo matek i lweny, guryemo mony pa lurok woko. 35-Mon gunoŋo danogi ma yam guto ma doŋ gucer woko. Jo mukene gigoyogi marac, guto kun gukwero ni pe gigonygi, wek gibicer i kwo maber makato. 36-Jo mukene giŋalogi, gipwodogi, gitweyogi ki nyor ci giketogi i mabuc. 37-Gicelogi ki got, giŋuno igi woko i dul aryo ki mucumeno, ginekogi ki pala lucwan. Gin guloŋo piny kun guruko laa romi ki laa dyegi, ma noŋo can oketo komgi woko, dano ounogi dok gitimogi ki tim maraco. 38Kit jo macalo meno lobo pe romo bedo kwedgi. Gubedo ka wot awota atata i tim, ki i wi godi, kun gibedo i boro ki bur mugwarre matut piny i ŋom.\n39Jo magi giŋene maber pi niyegi, ento pe gumedo ki noŋo gin ma yam Lubaŋa ociko pire, 40pien onoŋo Lubaŋa oyubo gin mo maber makato kun otamo piwa, ni meno, gin pe myero gudok jo mabeco muteggi laboŋo wan.


1 Temceo 4 ACO85 - Cwiny Maleŋ waco atir ni, i kare mo - Bible Search\n1 Temceo 3 1 Temceo 5\n1 Temceo 4\n1Cwiny Maleŋ waco atir ni, i kare mo i anyim jo mogo bibwoto niyegi woko, gicako lubo jogi ma gin lugoba, ki pwony pa cen maraco. 2Pwony ma kit meno a ki bot jo ma luroro ma gin lugoba, ma tam ma i igi ma nyuto botgi balgi odiŋ woko macalo del kom dano ma giwaŋo ki nyonyo malyet. 3Gin jo-nu gijuko ni dano pe gunyom, dok bene giciko dano ni gukwer cam mogo, kun Lubaŋa yam oketo cam wek jo ma ye en, ma giŋeyo lok me ada, gugam ki pwoc. 4Pien jami ducu ma Lubaŋa oketo gibeco, pe tye mo ma myero gikwer ki i kingi, ka ce onoŋo gigamo ki pwoc; 5pien lok pa Lubaŋa ki lega lonyogi bedo maleŋ.\nLatic pa Yecu Kricito maber\n6Ka iketo pwony magi i nyim utmego, ci ibibedo latic pa Kricito Yecu maber, ma gipito ki lok me niye ki pwony mabeco ma ibedo ka luboneni. 7Kwer lok mogo me miŋo ma tere pe ma pe me lworo Lubaŋa. Pwonnye keni i kwo me lworo Lubaŋa. 8Pwonnye me rweyo ler kom tye ki kony, ento konnye nok; lworo Lubaŋa konyo i yo ducu, pien twero kelo botwa gum i kare man ki i kwo ma ki i kwo ma bibino i anyim, macalo Lubaŋa yam ociko. 9Lok man lok ada, myero dako ducu guye. 10Meno aye mumiyo wacanne dok wacukke me tic matek, pien waketo genwa i kom Lubaŋa makwo, ma en Lalar pa jo ducu, ento makatone pa jo ma ye Yecu.\n11Cik lok magi dok ipwony ki dano. 12Pe imi ŋat mo ocayi ni pien in pud itidi, ento bed lanen maber bot jo muye, i lokki, i kiti, i mar, i niye, ki i bedo maleŋ laboŋo gin marac mo i komi. 13Mi kareni me kwano coc ma yam gicoyo i nyim lwak, i tito lok, ki i pwony, nio ka abino kunnu. 14Pe ibwot mot me cwiny ma itye kwede-ni oballe nono, ma yam gimii pi lok ma lutit lok pa Lubaŋa gutito i kare ma ludoŋo giketo ciŋgi i wii. 15Nyut lok magi ki tic, ket cwinyi iye, wek dano gunen kit ma itye ka wot kwede anyim. 16Gwokke keni, dok igwok pwonnyi bene; mak matek, pien ka itimo kumeno, in kikomi ibilarre kacel ki jo ma winyi bene.


Coc ma Kicoyo i Kor Ot | Pwony me Baibul pi Lutino\nPWONY ME 63\nI nge kare mo, Belcajar odoko kabaka me Babilon. I dyewor mo acel, en olwongo luditone me awora ma welgi romo alip acel pi karama madit. Ociko luticce ni gukel kikopo jabu ma Nebukadnejar ocoko ki i ot pa Jehovah. Belcajar ki welene gutiyo kwede me mato kongo vino kun gipako lubangegi. Cutcut, cing dano mo onen ci ocako coyo coc i kor ot ma i gang kal pa kabaka.\nLworo ociro Belcajar woko. En olwongo lutyet ma mege ci ocikke botgi ni: ‘Ngat mo ma twero kwano coc man ce gonya te lokke, bibedo laloc me adek i ker me Babilon.’ Gutemo, ento pe gutwero kwano ki gonyo tyen lok me coc magi. Daker odonyo i ot ci otito bot kabaka ni: ‘Tye laco mo ma nyinge Daniel ma onongo yam gonyo lek ki jami matego bot Nebukadnejar. En twero tito tyen lok magi boti.’\nDaniel obino i nyim kabaka. Belcajar owaco bote ni: ‘Ka ce itwero kwano coc man dok igonyo te lokke bene, abimiyo boti nyor me jabu dok ibibedo laloc me adek i ker me Babilon.’ Daniel owaco ni: ‘An pe amito motti, ento abigonyo te lokke gire. Woru Nebukadnejar onongo lawaka tutwal, mumiyo Jehovah odwoko rwomme piny. Ingeyo jami ducu mutimme i kome, ento pud pe inyuto woro pi Jehovah kun imato kongo vino ki i kikopo jabu ma kikwanyo ki i ot pa Jehovah. Pi meno, Lubanga ocoyo coc magi ni: Mene, Mene, Tekel, ki Parcin. Tyen lokke tye ni jo Media ki jo Percia gibituro Babilon woko, ci pe ibimedde ki bedo kabaka.’\nBoma me Babilon onongo tek ma nen calo pe kitwero turone. Cel matek kacel ki kulu matut onongo orumo boma man woko. Ento i dyewor meno kikome, jo Medi ki jo Percia gubino ka lweny i kom Babilon. Kabaka Ciro me Percia owiro wi pii me kulu man ci pii odwon woko ma oweko lumonye gungolo kulu ki tyengi wa i dogcel me boma. I kare ma guo kunnu, gunongo dog cel tye twolo! Lumony gudonyo, guturo boma man woko, dok guneko kabaka. Ka dong Ciro odoko kabaka me Babilon.\nI nge mwaka acel, Ciro omiyo lok angeya ni: ‘Jehovah ocika ni ager otte ma tye i Jerucalem odoco. Ngat mo keken i kin jone ma mito miyo kony twero cito gire.’ Pi meno, pol pa Lujudaya gudok cen i pacogi i nge mwaka 70 nicakke ma kituro kwede Jerucalem, kit ma Jehovah onongo ocikke kwede kikome. Ciro bene odwoko kikopo ki atabo me jabu ki ryal ma onongo Nebukadnejar okwanyo ki i ot pa Lubanga. Itwero neno kit ma Jehovah otiyo kwede ki Ciro me konyo Jone?\n“Babilon madit dong opoto gire woko! Dong odoko kabedo pa jogi.”—Niyabo 18:2\nLapeny: Coc ma kicoyo i kor ot-ti tyen lokke ngo? Ngo ma Jehovah owaco ni Ciro otim?\nEjira 1:1-11; Daniel 5:1-30; Icaya 44:27–45:2; Jeremia 25:11, 12\nNywakki Nywakki Coc ma Kicoyo i Kor Ot


Pingo Lubanga Ocweyo Lobo? | Kwena Maber\nPWONY ME 5\n1. Pingo Lubanga ocweyo lobo?\nJehovah omiyo lobo bot dano. Lobo aye obedo pacowa. Pi man, luot mukwongo Adam ki Kawa pe kicweyogi ni gunywal likwayogi gunya gupong polo—Lubanga onongo dong ocweyo lumalaika mapol me kwo i polo. (Yubu 38:4, 7) Pi man, Lubanga oketo laco mukwongo-ni i paradic mamwonya ma kilwongo ni poto me Eden. (Acakki 2:15-17) Jehovah omiyo bot Adam ki likwayone gen me nongo yomcwiny me kwo ma pe tum i lobo.—Kwan Jabuli 37:29; 115:16.\nI acakkine, poto me Eden keken aye onongo paradic. Luot mukwongo man onongo myero gupong lobo ki likwayogi. Motmot gin onongo gibiloko lobo ducu doko paradic. (Acakki 1:28) Lobo pe kibibalone. Lobo bibedo paco pa dano matwal.—Kwan Jabuli 104:5.\n2. Pingo lobo pe tye paradic kombeddi?\nAdam ki Kawa guturo cik pa Lubanga, pi meno Jehovah oryemogi woko ki i poto me Eden. Gurwenyo paradic woko, dok dano mo dong pe romo dwokone cen. Baibul kikome owacci: “Gimiyo lobo i cing jo maraco.”—Yubu 9:24.—Kwan Acakki 3:23, 24.\nEnto Jehovah mono wiye owil pi yubbe mukwongo pi dano? Pe! Jehovah obedo won twer ducu. Pe tye gin mo ma twero loye. (Icaya 45:18) En bidwoko dano me kwo i kit ma en onongo oyubo con. —Kwan Jabuli 37:11, 34.\n3. Paradic macon-ni kibidwokone nining?\nKibidwoko paradic i lobo i kare me loc pa Yecu calo Kabaka me Ker pa Lubanga. I lweny me Armagedon, Yecu bitelo wi lumalaika pa Lubanga me jwero jo ducu ma gujemo i kom Lubanga. I ngeye, Yecu bitweyo Catan i buc pi mwaka 1,000. Jo pa Lubanga gibibwot pien Yecu aye bitelogi dok bene bigwokogi. Gibibedo ki yomcwiny me kwo nakanaka i Paradic i lobo.—Kwan Niyabo 20:1-3; 21:3, 4.\n4. Pekki mono bigik awene?\nLubanga bikelo agikki i kom lobo man marac-ci awene? Yecu omiyo “lanyut” me kare me agikki. Lobo ma watye ka kwo iye i kareni tye ka keto lyeto matek i kom dano, dok man nyuto ni kombeddi watye ka kwo i kare me “agikki piny.”—Kwan Matayo 24:3, 7-14, 21, 22.\nI kare me loc pa Yecu ki i polo macalo kabaka ma loyo wi lobo ducu pi mwaka 1,000, en bigiko pekki woko ducu. (Icaya 9:6, 7; 11:9) Medo i kom ticce macalo Kabaka, Yecu bitic macalo Lalamdog Madit ci motmot bikwanyo bal pa jo ma gimaro Lubanga woko. Man te lokke ni Lubanga bitic ki Yecu me kwanyo two, tiyo, ki dong to.—Kwan Icaya 25:8; 33:24.\n5. Angagi ma gibibedo i paradic ma tye ka bino-ni?\nI Ot me Ker, ibirwatte ki jo ma maro Lubanga dok gimito pwonyo kit me yomo cwinye\nJo ma gin lugen bot Lubanga keken aye gibibedo i paradic. (1 Jon 2:17) Yecu ocwalo lupwonnyene me yenyo jo mamwol ki me pwonyogi wek gubed jo ma gibinongo cwak pa Lubanga. Kombeddi, dano milion mapol ata dong Jehovah tye ka yubogi me bedo i Paradic i lobo kany. (Jepania 2:3) I Odi me Ker pa Lucaden pa Jehovah, dano gipwonyo kit me bedo luot mabeco, wego ki mege mabeco. Lutino ki ludito ducu ginywako kacel i woro man dok gipwonyo kit ma kwena maber-ri twero bedo me kony botgi.—Kwan Mika 4:1-4.\nNywakki Nywakki Lubanga Tye ki Yub Ango pi Lobo?